Batzordea – Ornitologia.eus\nEAEko ornitologiarentzat interes orokorreko funtzioak hartuko ditu bere gain, betiere beste elkarte edo administrazioren batek betetzen ez baditu edo bete ezin baditu. EBOk ez ditu bere gain hartuko dagoeneko beste erakunde edo enpresaren batek egiten dituen lanak, hala nola hegazti zentsoak egitea, jarraipen-programak kudeatzea edo ingurumen-eraginaren inguruko ikerketak eta kudeaketa-lanak.\nAzken batean, Euskal Batzorde Ornitologikoaren asmo nagusia da hegaztien munduarekin harremana daukaten elkarte, erakunde eta administrazioen arteko zubi-lana eta koordinazioa egitea. Horrez gain, EBOk ondorengo lanak ere beteko ditu (edo bete ditzake aurrerantzean):\nEAEko hegaztien zerrenda ofiziala (zerrenda patroia) osatzea eta eguneratzea. EAEn azken urteotan ikusi diren hegazti-espezie guztiak jasoko ditu, lurralde honetan duten estatusarekin batera. Erreferentziazko taxonomia bat ezartzeko ere balio beharko du eta, era berean, hegaztien euskarazko izendegia eguneratu eta euskarazko izen ofiziala zehazteko ere balio beharko du, Euskal Herriko hegaztiena ez ezik, baita beste lurralde batzuetakoena ere.\nEAEn ezohiko diren espezieen behaketak homologatzea. Horretarako, ezohiko behaketa horiek aztertu eta homologatzeko lana izango duen Batzorde bat osatu da.\nEBOren webgunea (ornitologia.eus) eta sare sozialak kudeatzea.\nEAEko Urtekari Ornitologikoa osatzea.\nEAEko Kongresu Ornitologikoa antolatzea.\nEuskal gizartearekin hartu-emana eta komunikazio-fluxu iraunkorra bermatzea, horretarako sare sozialak edo egoki izan daitekeen beste edozein bide erabilita.\nEAEn ornitologiarekin zerikusia duten zaletuen, profesionalen, elkarteen eta erakundeen arteko kolaborazioa eta hartu-eman egokia sustatzea.\nEAEko ornitologiarentzat intereseko izan daitezkeen gaien inguruko txosten teknikoak egitea, deskriptiboak zein gomendio-emaleak, hegaztien ezagutzaren eta kontserbazioaren esparruetan\nGainera, beste funtzio edo betebehar batzuk ere sortu daitezke aurrerantzean, betiere Batzordearen izaera eta asmo nagusiekin bat badatoz.\nBatzordearen antolaketa eta funtzionamendua barne araudi honek zehaztuko du: Barne araudia, PDF.\nAntolaketa eta kideak\nZuzendaritza hiru urtetik behin berritzen da eta 2019ko otsailean Gasteizko II. Kongresu Ornitologikoan ondorengo kideek hartu zuten Batzorde honen ordezkaritza:\nZuzendaritza osatzen duten kide guztiek euren izenean hartzen dute parte Batzorde honetan, eta ez dute ordezkatzen inolako erakunde, enpresa edo elkarterik. Zuzendaritza hau 2002ko Kongresuan berrituko da.


Altsasuko inauteriak - Wikipedia, entziklopedia askea.\nAltsasuko inauteriak 1980ko hamarkadan berreskuratu ziren, 1982an hain zuzen ere, 1930eko hamarkadan galdu zirenetik, Sakanan eta Euskal Herriko beste leku batzuetan bezala.\nPertsonaia nagusiak momotxorroak dira; ardi larruak bizkarrean eta adarrak buruan jantzirik, aurpegia estalirik eta odolez zikindutako amantalarekin, sardearekin, lepoko zintzarriarekin eta garraxi eginez, kalez kale biltzen dira, izua eraginez.\nEskea ere egiten dute kalez kale. Su baten inguruan momotxorro dantza egiten dute. Horiekin batera, sorginak izeneko pertsonaiak daude, zeinekin Akerra izeneko pertsonaia doan. Golda golde bati tiraka egiten dion idi parea da. Mascarita izenekoak parpailaz aurpegia estalitako pertsonaiak, jantzi koloretsuekin. Eta Juantramposo, Ziripoten antzeko pertsonaia, lastoz betetako zakuekin jantzirik.\nAltsasuko inauteria hasi aurretik, haurrendakoa egiten da aurreko igandean. Astearte arratsaldea iristen denean, momotxorroak iristen dira herrira, historiaurreko erritual batetik etorritakoak ematen dutenak. Adarrak daramatze eta aurpegiak oihal-zapiaren azpian dituzte; odolaz zikindutako izara zuria ardi-larruzko bizkarrekoak, praka urdinak, galtzerdi zuriak eta abarka beltzak jantzita dituztela agertzen dira. Herritik barrena doaz, marrua eginez eta topatzen dituzten guztiak probokatuz eta zirikatuz egurrezko sardearekin. Unanuko mamuxarroen antzeko rola jokatzen dute.\n(Gaztelaniaz) Altsasuko inauteriak. Enrike Zelaia\n(Gaztelaniaz) Carnavales de Altsasu. Enrike Zelaia\nMultimedia: Carnivals of Alsasua\nOrriaren azken aldaketa: 28 otsaila 2021, 08:21.


ZarataZarautZ » Txixaparrazta\nTxixaparrazta, 2001 urtean sortu zen bi lagun entsegu lokalera bateria jotzera joaten zirelako. Lehen entsegu hauetatik hasi zen sortzen taldea. Hortik gutxira, Letek gitarra hartu zuen eta Urbi eta Juaniton ahotsen laguntzaz, taldea osatu zuten. Zarauzko Herriko Tabernan jotzea eskeini zieten eta horrela eman zuten beraien lehen kontzertua, nahiz eta jotzen ideia handiegirik ez eduki.\nLehen kontzertu honetatik oso gutxira, Urbik taldea utzi eta bere ordez Xilban sartu zen abestera. 2005. urterarte horrela jarraitu zuten. Urte horretan, Erdoiztako baserrian maketa bat grabatu zuten Metralleta taldearekin batera. Honen ondoren, Juanitok taldea utzi zuen eta bere ordez Lope sartu zen proiektuan.\nFormazio honekin kontzertuak ematen jarraitu zuten eta 2006. urtean, berriz ere material berria grabatu zuten. Lehenik, Mexikoko Insolentes taldearekin elkarbanatua, EP bat kaleratu zuten. Honez gain, 18 abestiz osaturiko CD bat ere argitaratu zuten. Bi lan hauek argitaratu ondoren, lehen Europar bira burutu zuten Suitza, Frantzia, Alemania eta Belgikatik.\nSplit Metralleta/Txixaparrazta (2005)\nSplit Txixaparrazta/Insolentes (2006)\nTxixaparraztaren CDa (2006)\nGaztetxe Tour, Lazkao (2005)\nSan Pelaioak, Zarautz (2006)\nArraio irratiaren 4. urteurrena, Zarautz (10-05-21)\nZuzenean Putzuzulo Gaztetxean (Arraio irratiaren urteurrena, 10-05-21)\nZuzenean Putzuzulo Gaztetxean II (Arraio irratiaren urteurrena, 10-05-21)\nLabi eta Xaporraren ongietorri kontzertua (2012-04-27)


Bilbo Euskaraldirako prestatzen ari da - Uriola.eus\nBilbo Euskaraldirako prestatzen ari da\nuriola.eus 2018-07-18 09:45 Euskara Bilbo\nBilbok 11 Egun Euskaraz dinamikarekin bat egin du eta Euskaraldia prestatzen hasi da. Azaroaren 23tik abenduaren 3ra Belarriprest eta Ahobizi izateko unea izango da.\nEuskaraldia Bilbon aurrera eramango duen taldeak ariketa soziala nolakoa izango den azaltzen duen bideoa aurkeztu du. Bertan, auzo desberdinetako eragileak, elkarteak, konpartsak eta Bilboko beste hainbat talde agertzen dira dinamikarekin bat egiten.\nEuskaraldia azaroaren 23tik abenduaren 3ra egingo den ariketa soziala izango da. Bertan, Belarriprest edo Ahobizi izateko aukera egongo da. Ahobiziek, egun horietan, euskaraz bizitzeko erronka hartuko dute. Bitartean, Belarriprestek, nahiz eta euskaraz ez erantzun, hizkuntza ulertzen dute, eta erabilera sustatuko dute.\nDeustun, Abusun, Otxarkoagan, Indautxun, Santutxun eta beste auzo batzuetan talde dinamizatzaileak sortu dira ekintza aurrera eramateko. Bilboko Udalak ere bere atxikimendua eman dio Euskaraldiari eta hiri bezala izena eman du. Konpartsek, bere aldetik, ekimena sustatuko dute jaietan eta Aste Nagusiko ostegunean euskararen eguna antolatuko dute.


Intxortako frontearen ezarpenaren 80. urteurrena gogora ekartzeko ekitaldiak iragarri dituzte Elgetan - Elgeta - Goiena.eus\nIntxortako frontearen ezarpenaren 80. urteurrena gogora ekartzeko ekitaldiak iragarri dituzte Elgetan\nLarraitz Zeberio Lekuona 2016-09-27 09:00\nApirileko Erresistentzia Egunean Elgetan egindako manifestazioa.\nMahai-ingurua iragarri du Elgetako Udalak urriaren 1erako, eta lore eskaintza urriaren 4rako. Azaldu dute frankismoaren krimenak eta biktimak izango dituztela bereziki gogoan. Mahai-inguruko hizlarien artean izango dira Frankismoaren Krimenen Aurkako Kereilaren Euskal Plataformako kide Josu Ibargutxi, Bartzelonako alkateorde Jaume Asens edo Iruñako alkate Joseba Asiron.\nUrriaren 4an betetzen dira 80 urte Intxortako frontea ezarri zela. Tropa frankisten erasoaldia gelditzeaz gain gudariek eta milizianoek zazpi hilabetez eutsi zioten fronteari, eta tropa frankistak Bizkaian sartzea atzeratu zuten. Hala, ahalbidetu zuten "urriaren 6an lehenengo Euskal Estatutua —Elgetako Estatutua deiturikoa— onartzea, eta hurrengo egunean, urriaren 7an Eusko Jaurlaritza osatzea". Elgetako Udalak lore eskaintza egingo du urriaren 4an, Asentzion.\nUrteurreneko ekitaldiak, ordea, urriaren 1ean abiaraziko dituzte. Antolatzaileek harrera ekitaldia eta mahai-ingurua antolatu dituzte Memoria Historikoaren Euskal Interpretazio zentroan. Bertan, garrantzi berezia eman gura diete Frankismoaren krimenek eragindako kalteei eta biktimei. Beste behin, egia, justizia eta erreparazioa eskatuko dituzte.\nMahai-inguruan parte hartuko dute Frankismoaren Krimenen Aurkako Kereilaren Euskal Plataformako kide Josu Ibargutxik, Bartzelonako alkateorde Jaume Asensek edo Iruñako alkate Joseba Asironek.\nFronte horretako parte izandako gainerako udalerrietako ordezkariak ere gonbidatu dituzte ekitaldira, Berritxutik hasi eta Aramaiora arteko udal ordezkariak, alegia. Horiekin batera Lemoa, Ugao, Orereta, Larrabetzu edo Gernika moduko udaletako ordezkariak ere gonbidatu dituzte.\nEkitaldia 10:30ean hasiko da. Harrera ekitaldia, mahai-ingurua eta aurreskua izango ditu.


“Basque Fest” Bilboko Festibal Turistikoak beregain honako helburuak ditu: euskal kultura eta euskal abangoardia gorestea, ‘Basque World’ euskal mundura sartzeko posizionamendua indartuz. Bilbo hiria kultur emanaldi eta emanaldi artistikoz beteko da, bai bertako hiritar, bisitari edota turistentzat. Ekintza guzti horiek euskal kultura eta euskal ekosistema aintzat hartuko dituzte: euskal kirolak, gastronomia, musika, moda, kultua, euskara, etab.\nPolait Events-ek Basque Fest jaialdiaren 5. edizioko proiektu integrala aurkeztuko du. Honela, gure egitekoa Basque Fest jaialdiak diraun bitartean honakoa izan da: programazioa, Bilboko espazio ezberdinen egokitzea kultur emanaldi eta emanaldi artistikoak burutzeko, jaialdiaren produkzioa integralaren zuzendaritza eta guztiaren exekuzioa.\n100.000 lagunen parte hartzearekin BASQUE FESTek errekorra egin du, aste santuetan Bilboko dinamizazioaren motore bezala egonkortuz.\n2018/03/28 - 2018/04/01


Baxoa Euskaraz dinamikako ikasleek Alderdi Sozialistako parlamentari baten babesa lortu dute\nLapurdi, Nafarroa Beherea eta Zuberoako euskal ikasleek irailean abian jarritako presio dinamikak geroz eta jende gehiagoren babesa du. Oraingoan Colette Capdevielle parlamentaria atxiki zaie. Eskola euskalduna xede, urte luzez defendatu izan dute Baxoa euskaraz egiteko eskubidea. Aurtengo ikasturtean, ikasle bakoitzak egunero gutun bat bidaltzen dio Bordaleko errektoreari euskaraz ikasteko eskubidea bermatu dezan.\nBaxoa euskaraz egiteko eskubidea aldarri duten ikasleek Colette Capdevielle, Frantziako Alderdi Sozialistako parlamentariaren babesa jaso dute. Aipatu parlamentariak gutun bat bidaliko dio Frantziako hezkuntza ministroari Bernat Etxepare lizeoko ikasleen aldarrikapenak jasoaz eta hark, lau hilabete izango ditu erantzuteko. Ikasleek irailean jarritako presio dinamika are gehiago indartzeko balioko du atxikimendu honek.\nHutsean geratzeko aukera asko dituen aurrerapauso txiki hauek azkenaldian ematen ari den eraso-katearen baitan ulertu behar ditugu. Erasoen adibide argi bat aipatzearren, hor dugu ikastolen afera. Hendaiako ikastola berriaren proiektuarekin 1850eko «Falloux legea» berpiztu zuen suprefetak, eta geroztik Lapurdi, Nafarroa Beherea eta Zuberoako ikastola guztiak kinka larrian jar ditzake Estatuak.\nAipatu berri ditugun hiru lurraldeetako euskal ikasleek urteak daramatzate Baxoa euskaraz egiteko eskubidearen alde lanean. Beraien ikasketa prozesu osoa euskaraz eginagatik, frantses estatuan Goi Mailako ikasketak egin ahal izateko gainditu beharreko Baxoko azterketak erdaraz egin behar izaten dituzte. Matematika eta Historiako azterketak euskaraz egiteko aukera lortu badute ere, azterketa oro euskaraz egiteko eskubidea aldarrikatzen dute, beti ere eskola euskalduna helburu.\nBorroka horren baitan, presio dinamika berri bat jarri dute martxan aurtengo ikasturtean. Agintariek euskaraz ikasteko duten eskubidea errespeta dezaten, Bordaleko errektoreari ikasle bakoitzak egunero gutun bat bidaltzen dio.


Zegama-Aizkorriko 2020. edizioa bertan behera geratu da | Sports | Naiz\nZegama-Aizkorriko iazko edizioko irudi bat. (Gorka RUBIO/FOKU)\nMendiko lasterketarik garrantzitsuenetarikoa den Zegama-Aizkorri bertan behera geratu da koronabirusaren pandemiagatik, eta horrekin batera IX.en Zegama-Aizkorri Junior Trail eta VI.en Zegama-Aizkorri Kilometro Bertikala. «Ez dugu atzeratzen beste data batera, Zegamaren magia ez litzakela posible uste dugulako», adierazi dute antolatzaileek.\n«Ezin dugu korrikalari, boluntario eta urtez urte mundu guztian zehar euskal zalegoaren nortasuna erakusten duen zalegoaren segurtasuna bermatu. Segurtasuna gure zutabe eztabaidaezina izan da 2002. urtean lehen edizioa antolatu genuenetik», azpimarratu dute antolatzaileek.\nBestalde, «ezin dugu ziurtatu dortsala duten guztiak hemendik bi hilabetera gure herrian egongo direla beraien sasoi betean», gaineratu dute. "Osasun alarma egoera" dela eta, «badakigu zer suposatzen duen guzti honek gure partehartzaileentzat, etxean sartuta irten ezinik aurkitzea eta egoki entrenatu ezinik. Nahiz eta esan beharrean gauden zuen irudimen eta entrenatzeko gogoak irabazi eta txunditu gaituela!», adierazi dute.\nGainera, pandemia hau globala izanda, «ezin dugu bermatu nazioarteko korrikalariak beraien herrialdeetatik irtetzerik izango duten edota gurean sartzerik».\nAraudia jarraituz, izen ematea gauzatu dunetei «osorik itzuliko zaizue ordaindutakoa», azpimarratu dute, eta, horrekin batera, 2021ean ez dela aurre izen ematerik egongo eta ezta dortsalen zozketarik ere aurreratu dute.


Denis Soriano izan da arrantzalerik iaioena Leitzaranen - Soraluze - Plaentxia.eus\nDenis Soriano izan da arrantzalerik iaioena Leitzaranen\nUbane Madera 2019-06-03 15:40\nDenis Soriano (erdian) Open Lance Solo Boya txapelketako lehen sariarekin.\nDenis Soriano txapeldun izendatu berri dute; oraingo honetan lehen aldiz egin duten Open Lance Solo Boya lehiaketa irabazi du. Zapatuan jokatu zuten berau 20 arrantzalek, Leitzaranen. Eta 14 amuarrain harrapatuta gailendu zen soraluzetarra. Garaipen horrekin borobildu du 2018-2019 denboraldia.\nEstatuko herrialde guztietatik bertaratutako Lance modalitateko arrantzaleek Open Lance Solo Boya arrantza txapelketan lehiatzeko aukera izan zuten asteburuan. Lehen aldiz jokatu da txapelketa hori, Leitzaranen jokatu ere. Eta aurten parte hartu dute 20 bat arrantzalek, Nafarroatik, Gaztela-Leondik, Errioxatik… eta Gipuzkoatik bertaratuta, tartean Denis Soriano soraluzetarrak.\nEta joan eta egin egin zuen Sorianok zapatuan. 14 amuarrain harrapatuta, berak irabazi du Open Lance Solo Boya txapelketako lehen saria: urdai-azpikoa eta 200 euro. Pozik zegoen emaitzarekin: “Euria egin du, ur emaria igo egin da, eta oso ondo zegoen ibaia”.\nEuskal Herriko podiuma\nOpen Lance Solo Boya txapelketako lehen podiuma erabat Euskal Herrikoa izan da gainera. Sorianoren ondoren, bigarren izan zen David Marcos gipuzkoarra eta hirugarrena Nafarroako Jesus Arbea. Estreinatu den txapelketak emandakoa ikusita, Denis Sorianok uste du hurrengo urtean errepikatu egingo dutela lehiaketa, eta, ezustekorik ezean, bertan izango da bera.\nEta oraingoz, otsaila-martxora arte egin du egin beharrekoa Soraluzen bizi den arrantzale aramaioarrak, azken garaipen horrekin borobildu du-eta 2018-2019 denboraldia, Sorianoren ustez, “oso ondo” bukatu ere. Datorren urteko denboraldia, berriz, 2020ko otsaila-martxoan hasiko du.


Marisol Ramos: "1.500ekoan urrea irabazi arren, 3.000 metro probaren denborarekin geratzen naiz" - Oñati - Goiena.eus\nMarisol Ramos: "1.500ekoan urrea irabazi arren, 3.000 metro probaren denborarekin geratzen naiz"\nMireia Bikuña 2010-02-25 13:39\nDomina bilduma egiteko zorian dago Marisol Ramos oñatiarra. Azken biak aurreko aste bukaeran lortu zituen Zaragozan jokatutako beteranoendako Espainiako txapelketan; hain zuzen ere, urrezkoa jantzi zuen 1.500 metroko proban eta zilarrezkoa 3.000 metrokoan.\nGustura dago egindako lanarekin: "Ezustea izan zen 1.500 metroko proba irabaztea. Urrea lortu arren, 3.000 metroko proban egindako denborarekin (11:06) geratzen naiz. Helmugan ez nuen sinisten egindako denbora". Oñatiarrak Euskadiko errekorra ondu zuen.\nBeteranoen mailan adinaren arabera beste azpimaila batzuk bereizten dituzte. Marisol Ramosek 50 eta 55 urte artekoekin korritzen du. Baina 35 urteko emakumeak ere beteranoak dira. Horregatik, adin askotariko emakumeekin ibiltzen denez, sailkapenari baino gehiago, denborari begiratzen dio. "Emakumeen proba askotan lehena heltzen naiz helmugara. Baina sailkapenak egiteko orduan beterano mailako lehena naiz. Aldiz, sailkapen orokorreko lehena ni baino geroago heldu dena izaten da, adinez beteranoa ez delako", dio Ramosek.\nPistarekin batera kros probak ere egin ditu. Bigarren tokia da lortu duen emaitza onena; besteak beste, Lasarteko eta Eibarko krosetan.\nMartxoaren 7an jokatuko dituzte Coruñan maila askotariko Espainiako kros txapelketak. Aloña Mendiko bost ordezkari egongo dira Galizian urtean zehar lortutako emaitzengatik; hain zuzen ere, Marisol Ramos, Jose Luis Gartzia, Tasio Gomez eta Mikel Fernandez beteranoen mailan eta Sergio Gartzia promesen mailan.


‘Made in Sopela’, Udalaren argitalpena tokiko kontsumoa sustatzen laguntzeko | Made in Sopela\nBestalde, ekimenak bertsio «Pro» bat izango du, enpresen topagunea eskainiko diena. «Saltokiei eta negozioei zuzendutako gida digital bat da, Sopelako enpresen arteko harremana errazteko eta, beharbada, sare lokal bat sortzeko». Gida horretan parte hartzeko, nahikoa izango da enpresa bakoitzaren jarduera zein den adieraztea eta kontaktu pertsonal bat identifikatzea. Informazio gehiago lor daiteke info@madeinsopela.com helbidean eta 94 416 54 11 telefonoan.\nITURRIA: HIRUKA ALDIZKARIA


Euskal errebindikazioen interpelazioa presidentetzarako kanpainan presente - GARA\nEuskal errebindikazioen interpelazioa presidentetzarako kanpainan presente\nErrepublikako burua hautatzeko kanpaina astelehenean abiatu zuten ofizialki, nahiz eta berez aspaldi hasia den. Ipar Euskal Herrian, bertako eskakizunei buruzko zenbait interpelazioak kenduta, ez da Estatuko beste lurraldeetatik bereizten den girorik sumatzen.\nPresidentetzarako bozen kanpaina ofizialki astelehenean abiatu zen arren, ez da halako giro berezirik sumatzen, Ipar Euskal Herrian bederen. Estatuan bezala, badira hilabeteak hauteskundeok panorama politikoa blaitzen dutela eta mahai gainean dauden gaiak eta Estatuko gainerako lurraldeetan aipatzen direnak ez dira oso ezberdinak.\nGiroa berotzen duten elementuak hautagaien bisitaldi presatiak izan ohi dira. Egungo presidente Nicolas Sarkozyren bisita zalapartatsua kenduta eta Eva Joly Europe Ecologie-Berdeen hautagaiak bertan behera utzi zuenaz aparte, ez da beste hautagairik espero Lapurdi, Nafarroa Behere eta Zuberoan.\nAlderdiak, halere, hainbat ekitaldi egiten ari dira beren hautagaiak sostengatzeko. Horren lekuko, joan den ostiralean UMPko gazteek Sarkozyren aldeko boza eskatzeko Baionan egindakoa, egun batzuk lehenago, hiri berean Front de Gauchek egindako mitina, edota bihar, 19.00etan, Mauleko Ibar aretoan, PSk egiteko duen bilkura publikoa.\nAlderdi abertzaleei dagokienean, soilik EA azaldu da garbiki hautagai baten alde -Eva Joly-, legebiltzarrerako bozetan Europe Ecologie-Berdeekin koalizioan aurkeztea deliberatu baitu. EAJ-PNBk ez du boz gomendiorik emanen eta EHBaik ere iragarri du ez duela inoren aldeko bozik eskatuko, baina «Euskal Herriko eskakizunei buruz» beren jarrera argitzeko eskatu die hamar hautagaiei.\nHain zuzen, euskal lurraldeetan eragin berezia duten gai edo auziak kanpaina erdian kokatzen saiatzen dira hainbat elkarte eta talde, hala nola Euskal Konfederazioa, Hizkuntza Gutxituen aldeko Europako Itunaren berrespenaz, euskararen ofizialtasunaz eta hizkuntzen garapena bermatzeko legeaz hitz egiteko eskatu baitie hautagaiei.\nBatera plataformak, berriz, Ipar Euskal Herriko aitortza instituzionala ekarriko lukeen lurralde elkargoari buruz galdetzen die bai presidentetzarako hautagaiei, bai legebiltzarrerako bozetan aurkeztuko direnei.\nIzan ere, Errepublikako burua hautatu bezain laster, Asanblea Nazionaleko kanpainari ekingo diote Estatu frantsesean eta eremu askotarikoan diharduten elkarteek, diputatu izateko lasterketan direnei ere boza eman aitzinetik, beren jarrerak argitzeko eskatzen diete.\nNicolas Sarkozyk Baionara egindako bisitaren parodia egin zuen Bizi! kolektiboak, euskal herritarrekiko, ingurumenarekiko edo laborarien eskaerekiko duen jarrera salatuz.


Luis Mari Intza hil da, erlezaintza eta apiterapiaren bultzatzaile suharra - - Tolosaldeko ataria\nArgia 2018-10-30 09:44\nArgazkia: Maddi Soroa\nTolosan 84 urterekin hil da Luis Mari Intza, Gipuzkoako erlezaintzaren eta apiterapiaren bultzatzaile ezaguna. Erleen produktuetan oinarritutako erremedioak munduan zehar pertsonalki ezagutzeaz gain, mundu osoko profesionalekin loturak landu zituen, horietako batzuk Euskal Herrira ekarri ere bai.\nIntzaren beste pasioa erleak ziren. Bere erlategi propioa edukitzeaz gain, urte luzez egin zuen lan Gipuzkoako Erlezain Elkartearen barruan. Erleen eta erlezain ofizioaren maitale, Euskal Herrian aitzindarietako bat izan da erleek giza osasuna artatzeko dituzten balioak ezagutu, ikertu eta zabaltzen. Informazio eta harreman bila itsasoa zeharkatu zuen behin baino gehiagotan –beti Maritxu Lazkano emaztea aldean zuela– Argentinara bezala Kubara, eta harreman sarea antolatu Europan eta batez ere Latino Amerikan gai horretan erreferentziazkoak diren profesional ezagunekin. Intza bitarteko ibiliak dira Euskal Herritik Julio Cesar Diaz eta Hugo Agirre mediku argentinarrak, Kuban osasun sistemaren barruan erleen produktuen arduradunetakoa izan den Teresa Giral doktorea eta abar. Intzaren bidez lortu dituzte euskal herritar interesatu askok mundu osoko apiterapia adituekiko kontaktuak.\nAlbiste hau Argia-k argitaratu du eta CC-by-sa lizentziari esker ekarri dugu ATARIAra.


Herritargo globalerako hezkuntza eta ikastetxeak; begirada eraldatzailea Itzuli\nAutorea: Desiderio de Paz Abril\nGaur egungo garaiotan hezkuntzari buruzko eztabaida politikoa herritargoaren inguruan egosten eta mamitzen ari da. Alde batetik eta bestetik argudioak biderkatzen diren bitartean, hezitzaile izateko ardura daukagunok betiko galderari bueltaka segitzen dugu: nolako herritargoa eraikitzen (laguntzen) ari garen eskolatik. Bizitzarako, ezer arrotz izango ez zaigun mundu baterako heztea da gure asmoa eta horrek, noski, eskola mundua berreratzera garamatza. Hezkuntza eredu humanista eta global berria abiapuntua hartuta, liburu honek eskaintzen digun ikusmoldea kosmopolita, emantzipatzaile, kritiko, parte-hartzaile, demokratiko, eraikitzaile, gogoetatsu, dialogiko eta, batez ere, transformatzailea da.\nLiburu honek eskola-praktikaren diagnostikoa, premiak eta antolamendurako euskailuak planteatzen dizkigu era zorrotz, didaktiko eta ulergarri batean. Horregatik bihurtu da ezinbesteko irakurketa hezitzaileentzat eta argi-emailea seme-alaben eskola-ereduaz kezkatzen diren gurasoentzat. Mundu bidezkoago bat erdiesteko hezkuntza baliabiderik behinena dela sinesten dugunontzat argudio-iturri oparoa da liburu hau.\nHezkuntza sisteman ikasle batzuek etekin akademiko eskasa ez ezik, heziketako helburuak betetzeko eragozpenak ere agertzen dituzte. Eragozpen horiek, askotan, oinarrizko trebetasun eta jarrera batzuetako gabeziekin daude lotuak: arreta, adimen emozional, motibazio, iraunkortasun eta ikaste-teknikekin,...... [+]\n"Ser, estimar,saber" ("Izatea, maitatzea, jakitea") ikastegiko proiektu globalean sustatzen da balioetan heztea, lan autonomoa, kooperatiboa (proiektuka), integrala, aniztasuna talde heterogeneoetan lantzea... Bertan, hezkuntza alorreko komunitate osoa inplikatzea nahi da. Curriculum...... [+]


Ohiko haur oihaleria eman diote Udalak eta Errege Magoek Gabon egunean jaiotako lehenengo nini Leori - Barakaldoko Euzko Alderdi Jeltzalea\nHasiera > Albisteak > Ohiko haur oihaleria eman diote Udalak eta Errege Magoek Gabon egunean jaiotako lehenengo nini Leori\nOhiko haur oihaleria eman diote Udalak eta Errege Magoek Gabon egunean jaiotako lehenengo nini Leori\nLeo Marlaska Franco izan da Gabonetan jaiotako lehenengo ninia. Horregatik eman diote Meltxor, Gaspar eta Baltasarrek Udalak urtero ongi etorria emateko prestatzen duen oihaleria.\nHeldu bezain laster, Gurutzetako ospitalera joan dira Erregeak, eta bertan eman dizkiete opariak jaiak ospitalean igaro behar izan dituzten umeei. Bisitaren ostean, txu-txu trenak umez jositako Herriko Plazara eraman ditu.\nGorka Zubiaurrek zinegotzia egin die harrera Meltxor, Gaspar eta Baltasarri, udal korporazio osoak lagundurik, eta batera entregatu diote Codisfiba-Barrakaldoko Desgaitu Fisikoen elkarteak egindako oihaleria joan den abenduaren 25ean jaiotako Leo niniari. Haren ama Fabiola Francori eman diote oparia Erregeek zuzenean.\nOlentzerori bezala Erregeei ere entregatu die Zubiaurrek barakaldarren desio eta nahiak agertzen dituen gutuna, bai eta hiriko giltzak ere, gaurko gau luzean jostailuak banatu ahal izateko.\nArratsaldean ikusi ahal izango ditugu Erregeak eta haien segizioa. San Bizenteko plazatik irtengo du desfileak, eta, Eguzkiagirre, Gernikako Arbola eta Foruen pasealekua igaro ondoren, Herriko Plazara helduko dira. Bidean, 300dik gora lagunek lagunduko diete erregeei hiri osora magia banatzen. Suziri-eramaile, banderadun, morroi eta beste sorpresa asko ikusi ahal izango ditugu erregeen segizioan. 1.000 kilo goxo baino gehiago banatuko dute Meltxor, Gaspar eta Baltasarrek, paseoan zehar.\n20:00etatik aurrera, hiriko txikienen maitasuna jasoko dute. Hiru erregeak tronuetan jesarriko dira Gabonaldiko karpan, lotara joan aurretik azken eskaria egin nahi duten haurrak hartzeko.


Tenperatura altuak eta sute arriskuak, zapatura arte - Debagoiena - Goiena.eus\nTenperatura altuak eta sute arriskuak, zapatura arte\nJon Irizar Aranguren 2022-06-16 15:42\nEuskal Meteorologia Agentziak aste hasieran egindako iragarpenen bidetik, etzira arte tenperatura altuak izango dira Debagoienean. Eguenetik zapatura, hamabi abisu ditu ezarrita agentziak; horiak batzuk, laranjak besteak. Muturreko tenperatura oso altuengatik, tenperatura altu iraunkorragatik eta sute arriskuagatik dira guztiak.\nMartitzenetik tenperatura altuak izaten ari gara bailaran, eta lerro hauek idatzi bitarte, Elorregin erregistratu du Euskal Meteorologia Agentziak Debagoieneko balio maximoa; martitzenean izan zen, 15:10ean: 35,9 gradu. Iragarpenen arabera, baina, termometroek oraindik ez dute jo goia, eta iragan egunetan besteko beroa espero da egubakoitz, eta, batez ere, zapaturako.\nHala, Euskalmetek hamabi alerta egoera ditu ezarrita, eta bederatzik dute eragina bailaran. Tenperatura altu iraunkorra, baso sute arriskua eta muturreko tenperatura oso altuen alerta horia daude ezarrita gaurko. Bere horretan mantenduko dira lehen biak egubakoitzean, eta abisu laranjara igaroko da muturreko tenperatura oso altuena; 38 graduko balioak espero dira bihar Debagoienean. Zapatuan, berriz, hiru abisuak igaroko dira laranja kolorera, eta 40 graduko tenperaturak aurreikusten ditu Euskal Meteorologia Agentziak.\nIragarpenen arabera, zapatua izango da bero olatu honetako egunik makurrena, eta baita joera aldaketa ekarriko duena ere. Domekatik aurrera, tenperaturen leuntzea espero da, eta baliteke datorren astean zehar euri egunen bat edo beste izatea.


Donostia Zinemaldia :: Borrokalari bakezale nekaezina\nHemen zaude: Lehen orrialdea > 62. Edizioa 2014 > Zinemaldiaren Egunkaria\t> Borrokalari bakezale nekaezina\nBorrokalari bakezale nekaezina\nEz genuen César Chavezen bizitza ezagutzen, ez haren borrokaren garrantzia gogoratzen ere. Eta horregatik, eskertzekoa diogu Diego Luna aktore eta zuzendari mexikar gazteari 60ko hamarkadaren bigarren erdialdean AEB eta Mexikoko mugaldean langilegoaren eskubideak aldarrikatzeagatik ia bizitza ere eman zuen pertsonaia miresgarri haren bizitza film batean bildu izana. Lan txukuna egin du, gainera.\nChávez gazte kaliforniarra, bera bezala EABetan bizi ziren jatorri mexikarreko langileen zapalketa ezin jasanik, emaztea eta seme- labekin Delano izeneko hirian kokatuko da eta handik bertatik hasiko du urtetako borroka. Langileen sindikatua sortu, zapalketaren aurkako martxak eta hainbat greba antolatu, txiroei lagundu, zapalduei babestu… Guztiak egin zituen, beti ere giza eskubideen alde. Baina Chavezek ez zuen bortizkeriarik onartzen, ziur zen bazela aldarrikatzeko beste modurik, modu bakezaleak bazirela, alegia. Eta hain zuzen, indarkeriarik gabeko aldarrikatzeagatik borroka defendatuz bizi izan zituen urte haiek. Indarkeria ukatuz, hilabete osoko gose greba egin zuen, eta aurrerago, enpresa zapaltzaileei aurre egiteko modu baketsu onena zelakoan, haien produktuei boikota egitea proposatu zuen, Eta egitasmoa arrakastaz zabaltzea lortu ere. Izan ere, AEBetatik haratago, Europan ere milioika biztanlek bultzatu zuten boikota.\nLunak oraingoan ez du kameraren aurrean jarri nahi izan. Berak Michael Peña eta gurean ezagunagoa den America Ferrera ipini ditu, bai eta hain maitea dudan John Malkovich aldaberari bigarren mailako rola eskaini ere. Guztia, zuzendaritzaz soilik arduratu ahal izateko. Ez baitzenerraza: figurante pila behar dituen sekuentziez josia dago, gertakari errealetan oinarritu izanagatik historiarekiko leialtasuna zaintzea eskatzen zuen, eta gainera, 60ko hamarkadan garatzen denez, behar bezala girotu beharra zegoen.


Cazaubonnais eta Gabardango txoko txiki batean, Hélène Ducosek iratzeen paradisua osatu du. Mundu osoko iratzeek hitzordua egin dute bere etxean. "Landare horiek exotismo- eta dotorezia-ukitua ematen diete lorategiei, historiaurretik datozen landareak baitira", dio berak.\nHainbat diseinu- eta gerentzia-lanen ondoren, bere haztegia sortu zuen. 7 hektarea ditu.\n"Hosto berde eta gogorrak" dituzten landare berezi hauek lorezaintzako zentroetan erosten hasi zen lehendabizi. Pixkanaka-pixkanaka, urteetan zehar, bere bilduma hainbat iratze-espezie desberdinekin aberastuz eta ugalduz joan zen. Bere grinak perfekzionatzera eta landare horien ekoizle izatera bultzatu zuen, bere mintegi propioa sortuz. Gaur egun, mundu osoko 80 barietate ditu (Asia, Amerika, Europa), eta horietatik %90 kanpoko iratzeak dira.\nNaturaz inguratuta hazi zen, eta iratzeekiko grina garatu zuen.


Urola Kostako HitzaMaialen Etxaniz, Author at Urola Kostako Hitza\nLorea Etxeberria: “Pertsonei irribarre eginaraztea zoramena da niretzat”\nby Maialen Etxaniz - Aza 14, 2018\nNondik jaio zen Lore Kolore pailazoa? Ipuin kontalari hasi nintzen Azpeitiko liburutegian, eta horren harira, hainbat emanaldi eman nituen herrian zein herritik kanpo. Baina Lore Kolore ez zen jaio Zumaiako San Telmo jaiak iritsi ziren arte....\nby Maialen Etxaniz - Urr 19, 2018\nby Maialen Etxaniz - Ira 20, 2018\nAzkoitiko sokamuturraren 500. urteurrena ospatzeko, Zezen Asteburua antolatu dute iraileko azken asterako. Zezenak eta horien bueltan antolatutako ekintzak izango dira protagonistak hilaren 28an, 29an eta 30ean Azkoitian. Besteak beste, sokamuturra, entzierro txikia, zezenzaleen bazkaria, erakusketak eta...\nEneko Iglesias: “DJ munduan arrakasta izateko garrantzitsua da kontaktu onak izatea eta zerbait berria sortzea”\nby Maialen Etxaniz - Abu 31, 2018\nEskualdean maratoi elektroniko bat antolatzen den aurreneko aldia al da larunbatekoa? Formatu honetan antolatzen den aurreneko hitzordua dela uste dut, bai. Dena den, DJ jaialdietan ohikoa izaten da disko jartzaile asko egotea kartelean. Ibizatik ...\nXabier Iturralde: “Asko gustatuko litzaidake Azpeitian errekortari aritzea; uste dut herrian jarduteak xarma duela”\nby Maialen Etxaniz - Abu 29, 2018\nChivan irabazita, zer sentipenekin itzuli zara herrira? Espero al zenuen? Ilusioarekin joan nintzen, eta etorri ere oso gustura egin naiz. Inork ez zuen minik hartu, eta hori pozgarria da. Euskal Herritik bost errekortari joan ginen hara,...\nby Maialen Etxaniz - Uzt 31, 2018\nNi Yuta Ni Tuya musika taldea igoko da gaur, San Inazio egunez, Azpeitiko festetako karpaguneko oholtzara. Musika talde feministako kidea eta gitarra jotzailea da Amets Cañizares (Azpeitia, 1994). Nahiz eta azpeitiarra izan, “gutxi” egoten da herrian. Horregatik, “pozez”....\nby Maialen Etxaniz - Uzt 16, 2018\nNoizbait buruan irudikatu izan duten kultur proiektu hori gorpuzteko aukera izango dute beste urte batez Sorkuntza Bekara aurkeztu diren hainbat lagunek. Aurten, hamabost lan aurkeztu dituzte Azpeitiko Udalak eta Kultur Mahaiak abiatutako Sorkuntza Bekara, eta horietatik...\nby Maialen Etxaniz - Eka 29, 2018\nGipuzkoako Herriarteko Eskuzko Pilota Txapelketaren finala jokatzeko prest dago Azpeitia. Biharko hitzorduaren atarian, urduri bezain gogotsu daude Ilunpe pilota elkarteko pilotariak. Dena den, ez zaie ilusiorik eta gogorik falta, eta Gipuzkoako Herriartekoaren zazpigarren txapela ekarri nahi...\nby Maialen Etxaniz - Eka 21, 2018\nMaiatzaren 7an hasi zen Azpeitiko Sarek antolatutako Futbito Txapelketa Herrikoia. Bederatzi taldek parte hartu dute lehiaketan, eta joan zen astean amaitu zituzten liga erregularreko partidak. Lehen fase hori bukatuta, finalaurrekoak jokatzen ari dira astelehenaz geroztik. Ligako...\nAsier de la Iglesia: “Saskibaloiak eta jendeari laguntzeak indartu nau”\nby Maialen Etxaniz - Eka 1, 2018\nEndesa Ligan debutatu zenuen GBCk egindako fitxaketari esker. Zer dela eta deitu zintuzten? Urteak daramatzat saskibaloian jokatzen, eta GBCko entrenatzaileak eta zuzendaritzako kideek ezagutzen naute. Behin hizketan ari ginela nik azaldu nien gustatuko litzaidakeela beraiekin dirua...


HIRU POLITIZAZIO | Bai Horixe - Bizargorri\nMiércoles, 16 agosto 2017, 07:22\nBat. Bi mutil koxkor futbolean, jokatzen ez baina, jolasten ari ziren Madrilgo plaza batean, lasai ederrean… Bat-batean, zer?, eta hara non erasotzen dion zakar Rottweiler zakur batek mutikotako bati. Besteak, burdin barra bat eskuratu suertez, burutik behera danba jo eta akabatzen du zakur madarikatua. Kazetari berriemaile bat tokatu zen parez parean ustekabeko, eta, zirri-zirri, idazteari ekin zion bere ohar liburuxkan: «Real Madrileko zale ausart batek bere laguna libratu du zakur amorratu baten ahutzetatik».\nOndoren, erakusten dio mutikoari; elkarrizketa egitearren, bada. Eta: «Ni ez naiz, ordea, Real Madrilekoa!», mutil koxkorrak. Orduan, kazetariak: «Madrilen gaudenez, zera…, nik pentsatu dut…». Eta zirri-borroka liburuxkan honela ipini zuen: «Atletico de Madrileko zale ausart batek bere laguna salbatu du eraso bortitzetik…». Eta mutikoak: «Ez naiz, baina, Atletico de Madrilekoa ere». Eta: «Zein futbol-talde duzu, bada, zuk gustuko!?». «Ni betidanik eta betirako Bilboko Athletikekoa nauzu!». Eta berriemaileak orduan, aurrekoak denak zehar-marratu eta idatzi zuen: «Abertzale erradikal batek txakurtxo baketsu bat akabatu du parke batean, krudelkeriaz buruan jo eta jo…!».\nBi. Agure arabiar bat Chicagon bizi da aspalditik, duela berrogei bat urte. Bere etxe ondoko baratzetxoan patata sail bat landatu nahiko luke, baina, bakarrik eta xahar dagoenez, ezin. Beraz, Parisen estudiatzen bizi den bere semeetako bati emaila bidaltzea erabakitzen du. Baita bidali ere:\n«Ahmed bihotzeko. Oso tristerik nabil azken boladan, gure baratzean patatak landatu nahi eta ezin dudalako. Tristea da nahia eta ezina. Zu hemen bazintut…! Zu hemen nirekin bazina, lurra iraultzen eta harrotzen lagun zeniezadake. Neuk bakarrik ez dut dagoeneko ezta dirham bat bakarra ere balio, horra. Ala, ala; noan hemendik betiko! Maite zaitut. Zure aita, Jamil».\nBiharamunean, honako korreoa jasotzen du agureak: «Aita maitea. Mesedez, ezta okurritu ere etxe ondoko baratzetxo hori ukitzea! Dagoen bezala dago ondoen, ala egia. Hortxe azpian gorde-gorderik daukat zuk ondotxo dakizun zera hori. Ala, ala; dagoela dagoenean. Nik ere maite zaitut, Zure seme, Ahmed».\nHurrengo gau beltzean, goizeko lauetan, hara non agertzen diren agurearen etxera armada amerikarra, marineak, FBIkoak, CIAkoak eta Rangers-en eliteko soldaduak… Baratzea zulatzen eta aitzurtzen eta hondeatzen dute arruntean, milimetroz milimetro, eta, ezer ezean, ihes isilean desagertu ziren… Eguerdirako, agureak semearen emaila han zeukan etxean: «Aita maitea. Seguru nago honezkero zure baratzeko lurrak majo astinduak izango dituzula. Sartu orain patatak lasai, ala? Nik egin dut egin beharrekoa. Maite zaitun zure seme, Ahmed».\nEta hiru. Bart bete dira hamar hilabete, Altsasun, iazko urriaren hamalautik hamabosterako gauean, goizeko bostetan, parrandan zebiltzan bertako mutil batzuk liskar gaiztoan korapilatu zirela, zoritxarrean, bi guardia zibil eta beren bi neska lagunekin… Terrorismoa egotzi (herritarrei, jakina) eta oraindik ere kartzelan daude hiru lagun, tamalez. Politizazio nabarmena. Drama gaitza… Aurreneko kasu biak txantxetakoak ziren, ironiazkoak nahi bada; azken hau, ordea, egiazkoa da eta tiraniazkoa. Jainkoak guarda…!


EHUko Euskararen III. Plan Gidariaren inguruan | LAB UPV/EHU\nLABek gertutik jarraitu du sortze prozesu osoa eta planaren atal ezberdinetarako ekarpen eta proposamen sorta garatu du, afiliazioaren ekarpenak ere jasoz. Eztabaida gune guztietan LABen proposamenak eta emendakinak presente egon dira bere afiliatu eta ordezkarien bidez, UPV/EHUk behar duen euskara plana lortzeko ahaleginean. Lan eta denbora inbertsioa handia izan da.\nHurrengo lau urteetarako Euskara Plan honen aurrean, LABen EHUko sail sindikalak egiten duen balorazioa honakoa da:\nPlana osatzeko prozesua nahasia izateaz gain, parte-hartze prozesuaren ibilbidean gardentasun falta nabaria izan da, gune eta batzorde ezberdinetan landutako ekarpen eta proposamenak ez baitira partekatu.\nEuskara plana planteamendu estrategikorik gabe jaio dela iruditzen zaigu. Abiapuntua “nora heldu behar dugun” izan beharrean, “zer daukagun eta horrekin zer egin dezakegun” izan da. Hein handi batean, EHUko euskalduntze prozesua inertziaren esku uzten dela ondoriozta daiteke. Era berean, neurri eraginkor eta beharrezkoak ekidin dira, ausardia falta erakutsiz.\nZehaztasuna falta da helburu eta ekintza askotan, zein helburutara heldu nahi den eta nola egingo den zehaztu gabe geratzen delarik. Bestalde, neurri askok ez dute adierazlerik, beraz, betetze-maila neurtu gabe gera daiteke.\nEuskara planak elementu positiboak baditu ere, hauen inplementazioa eta garapena nola eta zein baliabiderekin egingo den EHUko eremu guztietara heltzeko ez da zehazten, ez EHUko eremu ezberdinetan euskara lan-hizkuntza izan ahal izateko, ezta erabiltzaileei (ikasleei nagusiki) zerbitzua euskaraz bermatzeko ere.\nEHU-ren euskalduntzeak beharrezko baliabideak esleitzea eskatzen du. Euskararen normalizazioan urrats sendoak emateko aurrekontuan diru- eta giza-baliabide gehiago izatea beharrezkoa da, baina horretatik ez dago ezer plan berrian. Euskara errektoreordetzaren baliabide urritasuna euskalduntzeari ematen zaion lehentasunaren seinale.\nGobernu eta unibertsitate egitura guztien benetako lidergoa eta konpromisoa beharrezkoa da euskararen normalizazioan aurrerapauso esanguratsuak eman ahal izateko. Plan hau hanka-motz geratzen bada ere, Errektoretza taldearen lidergoa eta babesa ezinbestekoa da, planean jasotakoa errealitate bilakatzeko, eta bigarrenarekin gertatu zena ez errepikatzeko, hots, neurri nabari batean bete gabe geratzea.\nGoian esandako guztiagatik LABek Euskararen III. Plan honetan ez du baldintza eta berme nahikorik ikusten EHUk datozen lau urteetan zehar unibertsitate publikoaren euskalduntzean urrats sendoak emateko.\n← Atxiki plaza hutsetan dauden interinoentzat tutorizazio programa onartua\t2018ko Irakasle-ikertzaileentzako Lan Eskaintza Publikoa →


El silencio del viento / Silence of the Wind\nPuerto Rico - Dominikar Errepublika - Frantzia\nEl silencio del viento bere arrebaren heriotzari aurre egiten saiatuko den gizon baten istorioa da; ezingo du, ordea, negozio ilegal batean lanean jarraitu beharko baitu, Dominikar Errepublikatik Puerto Ricora etorkin papergabeak ekartzen.\nReynaldo "Rey" nerabea ihesi doa, lehenbizikoz delitu bat egin ondoren. Hala, Carlos Vargas segurtasun-guardia erretiratuaren patioan eroriko da. Erori eta gero, Vargasek tratu bat eskainiko dio: gazteak etxean eragin dituen kalteak konpontzen baditu, Carlosek ez du poliziara eramango. Ordutik aurrera, guardia zaharrak nerabeari irakatsitako lezioek elkarren arteko harremanari ...\nReynaldo "Rey" nerabea ihesi doa, lehenbizikoz delitu bat egin ondoren. Hala, Carlos Vargas segurtasun-guardia erretiratuaren patioan eroriko da. Erori eta gero, Vargasek tratu bat eskainiko dio: gazteak etxean eragin dituen kalteak konpontzen baditu, Carlosek ez du poliziara eramango. Ordutik aurrera, guardia zaharrak nerabeari irakatsitako lezioek elkarren arteko harremanari emango diote bide, subirano baten prestakuntzari buruzko kondairen moduan. Akordio hori hausten hasiko da, ordea; izan ere, Reynaldok parte hartu duen lapurretako hari-mutur askeak inguruan estutzen hasiko zaizkie.\nVenezuela - Txile - Norvegia\nAndrés (35) eta haren semea, Pedro (12), Caracaseko langile-auzo batean bizi dira, elkar ikusi gabe ia-ia. Andrések bere lanekin betetzen du bere denbora; bien bitartean, Pedro kaleetan dabil, lagunekin jolasten eta inguruan duen giro bortitzetik ikasten. Pilota partida batean, Pedro mutiko batekin borrokatuko da. Horren berri izatean, mendekatuko diren susmoa izango du Andr�...\nAndrés (35) eta haren semea, Pedro (12), Caracaseko langile-auzo batean bizi dira, elkar ikusi gabe ia-ia. Andrések bere lanekin betetzen du bere denbora; bien bitartean, Pedro kaleetan dabil, lagunekin jolasten eta inguruan duen giro bortitzetik ikasten. Pilota partida batean, Pedro mutiko batekin borrokatuko da. Horren berri izatean, mendekatuko diren susmoa izango du Andrések eta etxetik alde egitea erabakiko du, babes bila. Egoera horrek agerian utziko du bere seme nerabea kontrolatu ezin duen aita; aldi berean, ordea, nahigabe elkar hurbilduko ditu, inoiz lehenago ez bezala.\nLas olas / The Waves\nAlfonso (38) nekeak jota aterako da lanetik; hondartzara joan, eta itsasoan murgilduko da. Burua ateratzean beste hondartza batean izango da, beste garai batean. Gurasoak zain ditu, ur-bazterretik deika. Alfontsok bere gorputz heldutik ikusi eta ulertuko du guztia, 11 urteko haur bat bezala tratatuko badute ere. Hortxe hasiko da fantasiazko bidaia hau, bere bizitzako opor desbe...\nAlfonso (38) nekeak jota aterako da lanetik; hondartzara joan, eta itsasoan murgilduko da. Burua ateratzean beste hondartza batean izango da, beste garai batean. Gurasoak zain ditu, ur-bazterretik deika. Alfontsok bere gorputz heldutik ikusi eta ulertuko du guztia, 11 urteko haur bat bezala tratatuko badute ere. Hortxe hasiko da fantasiazko bidaia hau, bere bizitzako opor desberdinetan barrena. Egoerak ordena kronologikorik gabe gertatuko dira, bata bestearen atzetik, eta intimitatezko doinuan eta nostalgia barregarriz etengo dituzte hark izandako bizipenak: bere neska-lagunekin, gaztetako eta haurretako lagunekin, alabarekin eta bakardadean.\nCosta Rica - Txile\nMaría José 25 urteko neska bat da. Haren bizitza unibertsitate-klaseen monotoniaren, guraso betiere urrunduen eta bere zein besteen mugak esploratzeko aukera ematen dioten zenbait espazio alternatiboren artean igarotzen da. Egun batean Javier ezagutuko du, oso gustuko duen mutil bat, eta harekin harreman bat izaten saiatuko da, baina bere jokabidea errotik aldatzen hasiko da....\nMaría José 25 urteko neska bat da. Haren bizitza unibertsitate-klaseen monotoniaren, guraso betiere urrunduen eta bere zein besteen mugak esploratzeko aukera ematen dioten zenbait espazio alternatiboren artean igarotzen da. Egun batean Javier ezagutuko du, oso gustuko duen mutil bat, eta harekin harreman bat izaten saiatuko da, baina bere jokabidea errotik aldatzen hasiko da. María José haurdunaldiaren etapa aurreratuan dago, eta inork ez daki ezer.\nUn gran dragón / A Great Dragon\nMarkos parkezain lotsatiak isolamenduan lortutako oreka hauskorra kolapsatzen ikusiko du; izan ere, biologo pare bat iritsiko zaio, hainbat hegaztiren heriotza arraroa ikertzera. Bikoteak irudikatzen duen normaltasunaren irrikak eta inbidiak, pixkanaka, berak kontrolatu nahi zuen munstroa esnatuko dute Markosengan: bere aurpegia, hankak eta besoak ez dira bereak, eta etsipena k...\nMarkos parkezain lotsatiak isolamenduan lortutako oreka hauskorra kolapsatzen ikusiko du; izan ere, biologo pare bat iritsiko zaio, hainbat hegaztiren heriotza arraroa ikertzera. Bikoteak irudikatzen duen normaltasunaren irrikak eta inbidiak, pixkanaka, berak kontrolatu nahi zuen munstroa esnatuko dute Markosengan: bere aurpegia, hankak eta besoak ez dira bereak, eta etsipena kontrolaezin bihurtzen joan ahala, mutilazioan aurkituko du irtenbide bakarra.


Kulturak datorren urtean %66-a igoko du arkeolokiako indusketari zuzendutako dirutza - Artikulua - Gipuzkoa ETORKIZUNA ORAIN\nKulturak datorren urtean %66-a igoko du arkeolokiako indusketari zuzendutako dirutza\n2016ko indusketa arkeologikoetatik aurkikuntza garrantzitsuak atera dira, hala nola haitzulotako gizakiaren presentziarik antzinakoena Gipuzkoan.\nDenis Itxaso, Kulturako Diputatuak 2016an Gipuzkoan izandako indusketei eta aurkikuntzei buruzkoa balantzea egin du. Itxarekin batera prentsaurrekoan izan dira Álvaro Arrizabalaga, Iosu Etxezarraga, Xabier Peñalver eta Mertxe Urteaga arkeologoak eta Iñaki Amundarain Amezketako alkatea,\nDiputatuak azaldu duenez, Gipuzkoako Foru Aldundiak mantendu ohi ditu indusketak krisiaren urte okerrenetan ere. Proiektu asko eskatzen dira urtero eta lurralde osoan zabalduta agertzen dira. Instituzio eta Elkarte ezberdinak eskatzen dituzte, gainera (EHU-k, Burgoseko CENIEH-k –Centro internacional para el Estudio de la Evolución humana) Aranzadik, Arkeolanek, Burdina Taldeak, Antxieta Taldeak, Munibe Taldeak, Burdiñola Elkarteak. Azpimarratzekoa da bereziki azken bolondres talde hauen lana.\nAurten Arkeologia ikerketarako eta zabalkunderako diru-laguntza eskatuz 42 proiektu aurkeztu dira. Diru-laguntza jaso dutenen artean 13 proiektu urtetan zehar zabaltzen diren indusketa arkeologikoak dira. Handienak, Lezetxiki, Munoaundi, Basagain eta Atxorrotxekoa dira. Beste 18 proiektu miaketa, zundaketak eta arte ikerketak osatzen dituzte. Geratzen diren diru-laguntzak materialen ikerketei dagozkie. Guztira 101.500 € banatu dira, 131.500 Praileaitzeko indusketa eransten badiogu. Proiketu askok badute udalen bideko beste finantziazio iturri bat. Eskertzeko da, hortaz, Azpeitia, Azkoitia, Arrasate, Amezketa, Errenteria eta Eskoriatzako udalen inplikazioa.\nProiektu berriak dira aurten San Juan Artiako elizaren indusketa (Oñati), Arrasateko eta Legazpiko zepadien ikerketak, burdinaren aintzinako metalurgiarekin zuzenean loturikoak, Gizaburua tumuluaren indusketa, Geoarkeologiarekin loturiko proiektua Burgoseko CENIEH-k burutu nahi duen Amaldari buruzko ikerketa eta Aralarren Arritzagan egin den indusketa arkeologikoa.\nDatorren urteari begira, igoera oso garrantzitsua emango da aurrekontuak dauden bezala onartzen badira, eta diru kopurua 198.000 eurotakoa izango da, %66ko igoerarekin. “Urtetik urtera geroz eta proiektu gehiago aurkezten dira. Proiektu horietako askok interes zientifiko handia dute, ikerketa arkeologikoaren hutsuneei erantzuna ematen baitiete. Gainera, inpaktu nabarmena dute gizartean, boluntario asko mugiarazten baitituzte –horietako asko unibertsitateko ikasleak, proiektu horiek beren praktikak egiteko baliatzen dituztenak", azaldu du Itxasok.\nOrain arte egin diren indusketen artean azpimarra daitezkeen emaitzak Anoetako Basagaingo herri gotortuan, Bidania-Goiazko Sanpedroburun, Amezketako Arritzagako Brontze Aroko meagintzan eta Arrasateko Lezetxikiko koban eman dira. 2016ko indusketa arkeologikoetatik aurkikuntza garrantzitsuak atera dira, hala nola haitzulotako gizakiaren presentziarik antzinakoena Gipuzkoan, meatzaritza Brontze Aroan, aro aldaketa edo Goi Erdi Aroa.\nAlvaro Arrizabalaga Doktoreak (E.H.U-ko irakasle titularra)k Lezetxikiko indusketei buruz hitz egin du. Lezetxikiko indusketak azken 21 urte hauetan emaitza oso onak eman ditu. Gizakiaren presentzia ziurtatu da azken 200.000 urtetarako. Aurten haitzuloaren sarrera berri bat aurkitu da.\nIosu Etxezarraga Arkeologoak (Goi ertaroan aditua) Bidania-Goaitzeko Iromendiko Sanperdoburuko aztarnategian egindako indusketei buruz hitz egingo du. (Haur baten enterramenduan aurkituriko koilare bitxi bat erakutsi du). Oso aztarnategi garrantzitsua da Gipuzkoaren historiaren “gara iluna” argitzeko. Hiribilduak sortu aurretik “aldea” edo herrixkak zeuden sakabanatuta Gipuzkoan zehar eliz baten inguruan. Kristautasunaren lehenengo zantzuak ikus daitezke.\nXabier Peñalver Doktoreak (Burdin Aroan aditua eta Aranzadi Zientzioa Elkartekoa) Basagaingo indusketen berri eman du. Aurten berrikuntza handiak daude. (Fibula zoragarri bat azaldu da) Basagaingo Burdin Aroko defensa sistema argitzen ari da eta aurten aurkitu diren pieza bereziak (fibula tarte), kronologia aldaketa batzuk proposatzen ditu.\nAmezketako Alkatea eta Mertxe Urteaga arkieologoak Arritzagako Brontze Aroko meagintzari buruz egiten ari diren indusketen emaitzen berri eman dute. (Orein adar bat meagintzan erabilitakoa ekarri dute). Ez da batere ohikoa Brontze Aroan egindako meagintza lanen testigantza edukitzea Arritzagan dugun bezala. Kobrezko lingote txiki bat ere badugu ziurtatzen duena hor bertan urtzen zela Brontzea orain dela 3.500 urte.


[Galeria] Ez da Pasaiako trainerurik egongo Kontxako Banderan : Oarsoaldeko Hitza\n[Galeria] Ez da Pasaiako trainerurik egongo Kontxako Banderan\nEz San Juan ez San Pedrok, ez dute lortu Kontxan sartzeko jokoan zeuden zazpi txarteletako bat. Hamaika eta hamaseigarren sailkatu dira, hurrenez hurren.\nGaur jokatu da gizonezkoen Kontxako Banderarako sailkatze estropada, eta bertan izan dira Pasaiako arrosak eta moreak, sailkatu ez, baina bai, ordea, onena emanda. Zail zuten, oso, zazpi txarteletako bat eskuratzea, baina aurpegia eman dute Donostiako uretan, abisu horiarekin, metro erdiko olatuen kontra arraunean.\nUrtero legez, goizeko 12:00etan irteera ordenaren zozketa egin da, eta emaitzei jarraiki, estropada eremura irteten azken eta azkenurren izan dira, hurrenez hurren, Libia eta Erreka. Sanjuandarrak hamaikagarren sailkatu dira 21:06,02ko denborarekin, eta hamaseigarren sanpedrotarrak, hogei segundo atzerago.\nKontxako 125. ediziorako jokoan zeuden zazpi txartelak lortzeko Eusko Label Ligako traineruak ziren faborito nagusiak, eta aurreikuspenek ez dute huts egin. Sailkatze estropadako txapela Santurtzik eraman du, zilarra Hondarribiak eta brontzea Zierbenak.\nGuztira 24 traineruk zuten izena emana Kontxarako sailkatzeko eskubideagatik borrokatzeko; azkenean 23 izan dira, Castroko arraunlari batek covid-19agatik positibo eman baitu, eta ez dute parte hartu.\nHonakoak dira 2021eko Kontxako Banderarako sailkatu diren zazpi traineruak (Donostiarra barruan da aurretik):\nBermeo Urdaibai. 20:45,20.\nErlazionatutako edukiaSegundo eta erdigatik ez da sailkatu San Juan Kontxarako


EAJ-PNV: gaur onartutako ogasun neurri osagarriak, herritarrei eta gure industria-sareari laguntzera bideratuta daude, Covid-19ak sortutako egoeraren aurrean. – GAUR DONOSTIA\nEAJ-PNV: gaur onartutako ogasun neurri osagarriak, herritarrei eta gure industria-sareari laguntzera bideratuta daude, Covid-19ak sortutako egoeraren aurrean.\nIanko Gamboa: “Gaur onartutako neurri osagarriek legegintzaldiaren hasieran ezarritako ardatz nagusiak garatzen jarraitzea dute helburu: gizarte-politikak indartzea, ekonomia suspertzea eta kalitatezko enplegua sortzea”\n“Covid-19ak eragindako osasun publikoko larrialdi-egoerari erantzuteko, foru gobernuak aztertu du egoera horrek duen eragina eta denboran izan duen hedapena, Gipuzkoako gizarteari eta industria-sareari zerga-betebeharrak betetzea erraztuko dieten hainbat mekanismoren malgutasunean sakontzeko“ adierazi du, Ianko Gamboa EAJ-PNVren batzarkide Gipuzkoako Batzar Nagusietan, COVID-19aren osasun krisiaren ondorioz zerga arloko neurri osagarriak ezartzen dituen Foru Dekretu-Arauari buruz. “Gaur onartu diren zergak malgutzeko neurrien helburua da gure herritarrei eta gure industria-sareari laguntzea egoera zail honetan. Legegintzaldiaren hasieran ezarritako ardatz nagusiak garatzen jarraitzea helburu duten neurriak: gizarte-politikak indartzea, ekonomia suspertzea eta kalitatezko enplegua sortzea, eta gizarte-desberdintasunaren aurka borrokatzea”.\n“Gaur onartutako zerga-neurriak bost multzotan laburbil daitezke – jarraitu du Ianko Ganboak –. Horietako bat, pertsona fisikoen errentaren gaineko zergari buruzkoa da, ohiko etxebizitza erosteko kreditu-erakundeen kontuetan jarritako zenbatekoei erreparatzen die, eraikitzen ari den ohiko etxebizitza erosteko epeari, ohiko etxebizitza eskualdatzen den kasuetan berrinbertitzeko epeari, ohiko etxebizitza benetan eta modu iraunkorrean okupatzeko epeari edo gehieneko epea malgutzeko, etxebizitza familia etxebizitza izateari utzitakoan”. “Beste arlo batek, Sozietateen gaineko Zergan zentratzen dena da – adierazi du EAJ-PNVren ordezkariak – mikroenpresa, enpresa txiki eta ertaina izateko, amortizazio eta amortizazio azkarreko askatasunari dagokionez, hamabi hilabetez luzatuko da 2020an amaitzen denean, edo ezohiko mozkinak berrinbertitzeko epea bost urtera luzatuko da. Edo aipatzekoak dira, halaber, erakunde berritzaile sortu berriek egindako ikerketa eta garapen edo berrikuntza teknologikoko proiektuei buruzkoak “. “Azken batean, krisi garai honetan Gipuzkoako ekonomia indartzeko neurriak” azpimarratu du Ianko Ganboak.\nOposizioari dagokionez, bozeramaile abertzaleak gogorarazi du, “Gaur egungo egoeran, eraginkorrak eta erabakigarriak izan behar dugu. Egoera honetan Gipuzkoak, inoiz baino gehiago, erakundeei laguntza eskaintzea eta agintari eta talde politikoen ardura eta erantzukizuna behar ditu. Titular deigarrien bilaketa alde batera utzi eta interes orokorrean pentsatzeko garaia da, guztiok batera lan egiteko unea. Beste jarrerek ez baitiote inongo ekarpenik egiten Gipuzkoako interes orokorrari, ezta gure lurraldeko herritarrei ere”.\nAmaitzeko, Ianko Ganboak honakoa adierazi du: “Zergak malgutzeko neurriak foru gobernuaren erantzuna dira, bere gobernu-ekintzaren helburu nagusiak garatzen jarraitu ahal izateko. Hala nola, krisi garai hauetan hain emaitza onak eman dizkigun gizarte-babeserako sistemaren iraunkortasuna bermatzeko, suspertze ekonomikoa bultzatzeko eta kalitatezko enplegua sortzeko”. “Azken batean – amaitu du – Gipuzkoako etorkizuneko erronkei aurre egiteko lagunduko diguten neurriak”.\nAnterior Entrada anterior: EAJ-PNV: las medidas de flexibilización tributaria aprobadas hoy, van dirigidas a ayudar a nuestra ciudadanía y a nuestro tejido industrial ante la situación creada por el Covid-19\nSiguiente Entrada siguiente: Fomento de San Sebastián reabre la atención al público con cita previa para la entrega de documentación


Berakatz zopa lehiaketa egingo dute San Migel egunean - Oñati - Goiena.eus\nBerakatz zopa lehiaketa egingo dute San Migel egunean\nOihana Elortza 2017-09-13 10:14\nBerakatz zopa, arrautza eta guzti (Argazkia: Asier Sarasua)\nOñatiko I. berakatz zopa lehiaketa egingo da herriko jaien barruan. Bikoteka aurkeztu behar da eta gutxienez sei lagunendako beste prestatu beharko dute. Parte hartzen duen bikote bakoitzari 20 euroko balioa duten udal bonuak emango dizkiote osagaiak erosteko. Hila 19 aurretik eman behar da izena.\nLehenengo berakatz zopa lehiaketa San Migel egunean egingo dute, irailaren 29an, Portu kaleko plazatxoan. Parte-hartzaileek 20 euroko bonuak jasoko dituzte osagaiak erosteko eta 12:00etarako plazatxoan egon beharko dira. Gutxienez 6 pertsonentzako kantitatea egin beharko dute eta janaria bertaratutakoen artean banatuko dute.\nTalde bakoitza bi pertsonaz osatuta egongo da. Plaza mugatuak izango dira eta gehienez hamabost bikotek hartu ahal izango dute parte. Kopuru hori gaindituz gero, zozketa egingo da izena eman duten guztien artean.\nEpaimahaia prestaketa-lanak ikustera pasatuko da goizean zehar eta 13:30ean irabazlearen izena emango du, prestatutakoa probatu ondoren. Bi sari banatuko dituzte: 200 euro (lehenengo saria) eta 100 euro (bigarrena).\nDagoeneko zabalik dago izen-emate epea; hilaren 19a da horretarako azken eguna. Eta izena emateko bideak dira: 943 78 03 53 telefono zenbakia edo kultura.idazkaritza@onati.eus helbidea.


Atxorrotzi etekin turistikoa atera gura diote - Eskoriatza - Goiena.eus\nAtxorrotzi etekin turistikoa atera gura diote\nMirian Biteri 2013-12-16 12:53\nAurten ere indusketa arkeologikoak egin zituzten udaberri partean Atxorrotzen, eta, bihar, martitzena, han aurkitutakoaren berri eta datorren urteko asmoen emango du indusketetan parte hartu duen Iñaki Sagredo historialariak; azken horren harira, inguruneari etekin turistikoa ateratzeko aukeraz egingo du berba. Ibarraundin izango da berbaldia, 18:30ean.\nSagredok azaldu digu aurten ere elementu "oso garrantzitsuak" topatu dituztela, eta horiei esker, agerian geratu dela Atxorrotzeko gunea Erdi Aroan baino askoz lehenago hasi zirela erabiltzen. Horren harira, honakoa azaldu du: "Uste genuena baino askoz zaharragoa da Atxorrotz, ingurune horren erabilerari dagokionez. Erromatar eta Burdin Aroan ere bizitza zegoen han. Esaterako, zeltar garaiko krisketa antzekoa topatu dugu aurten; horrek agerian utzi du Atxorrotz erabiltzen zela Kristo Aurreko 500 urte inguruan. Ez dakiguna da zertarako". Berbaldian aurten aurkitutako hainbat elementu ere erakutsiko dituzte, eta auzolanean ibili direnen lana ere txalotuko dute.\nBaina, esan bezala, Atxorrotz ezagutarazteko beharra ikusten dute, eta biharko hitzaldian, "etekin turistikoa" ateratzeko aukeraz egingo dute berba. Sagredok gogorarazi du gaur egun Atxorrotzera joateko bideak ez daudela behar bezala seinaleztatuta, eta hortaz, eskoriatzarrak ez direnendako ez dela samurra haraino igotzea. Buelta eman nahi zaio horri.\nDatozen bi urteotan ere indusketak\nHonakoa aipatu du historialariak: "Orain arte indusketetan egin dugu lan, eta datozen bi urteotan ere, horrelaxe jarraituko dugu, hitzartuta daukagulako. Baina, horrez gain, etekin turistikoa ateratzeko lan egin behar dugu, eta biharko hitzaldian, herritarren ideiak entzun nahi ditugu, askariaz disfrutatzen dugun bitartean".


Oinherri ere Idiazabalera iritsi da - Noticias de Gipuzkoa\nOinherri ere Idiazabalera iritsi da\nm. aranburu 22.02.2021 | 00:49\nIdiazabalgo Udaleko ordezkariak eta Oinherri egitasmokoak, hitzarmena sinatu ostean. Argazkia: N.G.\nUdalak haste honetan sinatu du elkartearekin batera hitzarmena, herri hezitzaile izateko pausuak emanez\nHerri hezitzaileak sustatzeko egitasmoa den Oinherri zazpi kontzeptutan oinarritzen da. Ez dira, ordea, modu bakartu edo isolatuan ulertu behar, elkarrekin garatu eta aberasten dira guztiak. Honakoak dira: Jolasa eta sormena ikasteko eta garatzeko berariazko tresnatzat dituen haurren kultura aitortzea; hori oinarri hartuta, haurrei benetako parte hartzeko eta erabakitzeko ahalmena ematea; eurek eraikitako aisia hezitzaile eta euskaldunaren bitartez, aniztasunaren berdin eta parekide izanez eta ingurumen naturala eta kulturala zainduz, komunitate-sarea eta auzonala indartzea, eta pertsonen arteko harreman osasuntsu, justu eta asegarria jostea.\nAste honetan, Idiazabalgo Udala batu da dagoeneko sortutako sare horretara. "Gure programan bertan aurkeztu genuen lan ildo bat Idiazabal haurren herria bihurtu nahi genuela azaltzen zuena", nabarmendu zuen aurkezpenean Eunate Elio Berdintasun teknikariak.\nOinherrik aukera "oso onak" ematen dituela gaineratu zuen teknikariak aurkezpen ekitaldian, "egitasmo horrekin bat egin eta Idiazabal herri hezitzailea bihurtzeko" aukera ematen duena.\ndiagnostikoa Hemendik aurrera, beraz, sarearen parte dira idiazabaldarrak, baina horrek ere hainbat konpromezu hartzea dakarrela nabarmendu zuten. Elioren hitzetan, lehenengo pausoa diagnostikoa egitea da: "Jakin beharra daukagu zein gaietan sakondu behar dugun. Hala ere, eta proiektuak bere horretan egitea garrantzitsua bada ere, herriko ekimen guztietan balore horiek presente izatea da guretzat garrantzitsuena".\nBestalde, Joxe Mari Agirretxek, Oinherriko sustatzaileetakoa denak ere azaldu zuen zein den egitasmoaren filosofia: "Haur eta gazteekin elkarlana bultzatu behar da. Ohartu ginen duela 10 urte dira haientzat baino haiekin egin behar genuela lan, pentsatu, hausnartu. Hori guztia elkarrekin egin behar dugula, izan ere, Oinherri mugimendu parte hartzailea da".\nSegura Irratian ‘BixiBixi’ irratsaioa entzungai izango da gaur ere.\n50 kandela euskaraz hitz egiten zuten lehen txotxongiloentzat.


J.M. UZELAI LH: 2013\nGAUR EGUNGO GABONAK\nOlentzeroren eguna abenduak 24an da.\nOlentzerok opariak ekartzen ditu. Berak astoa dauka, eta mendian bizi da.\nEgun horretan Olentzeroren kantak abesten ditugu herritik zehar.\nEtxean Gabonetan arbola dekoratzen dugu, etxea ere bai.\nOpariak eskatzen ditugu lan asko egin dugulako.\nFamiliarekin afaltzen dugu :oilaskoa ,pudin, mariskoa ,arraina ,mahatsa ,gaztainak polboroiak eta turroia.\nOlentzero gauez etortzen da Mari Domingirekin.\nAretoan, dantzak eta antzerkiak egiten ditugu.Baita Gabon kantak abestu ere.\nGelan, merendola eta sasoi horretako marrazkiak marraztu egiten ditugu .\nAretoan ateratzen ditugu opariak Olentzerok ekarritakoak. Mari Domingi etortzen da berarekin eta biak kontu asko kontatzen dizkigute.\nordua: 15:44 iruzkinik ez:\nARROTEGIKO LAGUNEK ESANDAKOA: GABONAK\n2013ko azaroaren 8 an.Arrotegira joan ginen. Arrotegi nagusien erresidentzia bat da. Axpen dago.\nEurekin gabotenataz hitz egiten egon ginen.\nEuren etxean batzen ziren etxekoekin :antzina 7 edo 8 pertsona ziren familia bakoitzean. Leku bateik bestera oinez, astoz edo trenez joaten ziren. Eskuko farolekin oilar mesatara joaten ziren.\nJantziak zaharrak ziren baina beti garbi eramaten zituzten.Manuk esan zigun blusoia janzten zuela.\nJanari gozoa, 74 zentimo, arropa ederrak, jostailusko kotxea, alpargatak,\nplesiglaseko gabardina ekartzen zieten. Erregeak etxekoak ziren.\nIntxaur saltsa jaten zuten. Urte guztian zehar hasitako oilaskoa gutxitan jaten zuten. Karakol gozoak,turroi gogorra eta sagar-konpota gozo gozoa ere edukitzen zuten afaltzeko.\nEleizara joaten ziren. Oilar mesatara.Gabonetako abestiak abesten zituzten.\nGaueko hamabietan izaten zen hori.\nordua: 15:40 iruzkinik ez:\nAntzinean gizakiok oinez joaten ziren leku batetik bestera. Gero, animalien gainean, zaldiz, astoz … baina errobedak asmatu zirenez diligentziak edo zalgurdiak animaliz tiratuta erabiltzen zituzten.\nHonen ostean bizikletak asmatu ziren, gaur egungo bizikletekin konparatuz gurpilak desberdinak zituzten,aurrekoa handiagoa zen atzekoa baino. Hala ere konturatu ziren bi errobeda berdinekin ez zirela jausten.\nBaita ere kontinente batetik bestera joateko itsasontziak inbentatu ziren, itsasoa zeharkatu behar zelako.\nKotxeak asmatu zirenean leku batetik bestera arinago mugitzeko erabiltzen zituzten. Autoak lau errobedak behar zituzten ez jausteko.\nMotoak ere asmatu zirenean bakarrik pertsona bat edo birentzako ziren. Bi errobeda zituzten eta beste batzuk lau errobedak zituzten.\nHegazkinak inbentatu zituzten kontinente batetik bestera joateko edo kontinente barnean leku batetik bestera bizkor heltzeko. Hala ere gurpilak behar zituzten despegatzerakoan eta aterrizatzerakoan ez apurtzeko.\nordua: 13:33 iruzkinik ez:\nKONTU KONTARI…….TXAKAL GORRIA\nMundua orain baino gazteagoa zenean, txakal gorria eta pantera beltza etsaiak ziren. Txakal gorria argiena zen.\nBehin batean txakal gorria landa zabalean bakarrik zegoen antilope zahar baten hezurrak karraskatzen.\nTxakal gorriak begiaren ertzetik pantera ikusi zuen berengana zetorrela.\n-Pantera beltzak harrapatzen banau, akabatuko nau- esan zuen txakalak.\nPantera heldu baino lehen esan zuen:\n-Zer goxo dagoen akabatu berri dudan pantera beltz hau!\n-Non ote dago beste pantera beltz bat?\nHau entzutean ,ikararen ikaraz, pantera beltza tximista baino azkarrago basoaren erdiraino joan zen.\nTximinoak esan zion panterari non zegoen txakala. Eta biok joan ziren txakalaren bila.\nTxakalak esan zuen:\n-´´Tximino madarikatua, nazkagarri zikina!´´.\nTximinoa jarri zen panteraren gainean eta han joan ziren biak txakalaren bila.\nPanterak tximinoa lurrera bota zuen.\nAzkenean, tximinoak zuhaitzera igotzen ez bazekien…. hil egingo zen.\nordua: 13:51 iruzkinik ez:\nXXXL… SUPER ENTSALADA\nArto pote bat\nHiru atun zati\nPatata egosi bat\nLehenik,uraza hostoak garbitu eta plater batean jarri.\nBaita tomate erdia garbitu ,azala kendu eta zatitu behar dituzu.\nGero , artoa bota , atun potea ireki eta bota platerera dena nahastuz\nHonen ostean 9 olibak bota , zainzuriak botetik atera ondoren beste guztiarekin nahastu platerera botaz.\nAzkenik arrautza egosiari azala kendu,zatitu eta platerean jarri.\nON EGIN!!!! Nerea Aranguena\nordua: 13:55 iruzkinik ez:\nDORRE MADARIAGAKO IRTEERA\nIKUSI MAKUSI ZER IKUSI?.............\n2013ko irailaren 27an Dorre Madariagako maisu maistrekin batu ondoren San Bartolomeko mendira jolastera eta ikastera joan ginen . Han arbola asko zeuden. Tontor batera joan ginen eta handik gauza asko ikusten ziren : baserriak , untzitegia …\nJolas batzuk egin genituen :\n-Jolas bat izan zen soka bat hartu eta begiak itxi.Gero kartazal batzuetan txartelak zeuden eta inguruko espazio desberdinak topa behar genituen koadernoan ipintzeko .\n-Beste jolas baten, zakuak mapa baten bidez topa behar ziren . Bertan hiru esparru zeuden : basoa , zelaia eta ibaia . Toki hoietako landare eta animali desberdinak esparru hoietan kokatu behar izan genituen.\n-Artadian tribialera jolastu genuen eta balio izan zigun ereinotza, ezkurra, basurdea ,orkatza zein mozoloari buruz asko ikasteko.\nIrteera honekin zelaiko , basoko eta ibaiko fauna eta landaredia landu genuen eta artadikoa ere bai .\nAsko gustatu zitzaidan . Oso polita izan zelako . XABIER ARANGUENA\nordua: 15:01 iruzkinik ez:\nGERRA HILKA EGITEN DEN POLITIKA\n2013ko apirilaren 26an Arrotegira joan ginen.Altamirako eskolatik Axpeko Arrotegiraino joan ginen oinez. Gernikako bonbardaketari buruz hitz egitera joan ginen. Egun horretan Gernikako bonbardeoaren 76.urteurrena zen.\nHeldu ginenean bideo bat ikusi genuen, Picassoren kuadroko marrazkiak izan ziren. Hegazkinak kostatik etortzen ziren Bermeotik. Denak harrapatu nahi zituzten. Alemanek eta italiarrek helburuak izan zituzten:bonbak frogatu nahian, errepideak apurtu nahi zituzten errepublikarrak ez urtetzeko. Euskal Herria menperatu nahi zuten.\nEskutaleku asko egon ziren baina batzuk apurtu ziren. Eskutaleku asko zeuden: Astrakoa, Pasilekukoa, eliza, kobak eta zubipeak. Gernika sutan zegoen. Bermeotarrak sua ikustean itsasontziak hartu eta eskapa egin ziren beraiengana zetorrela pentsatuz\nAndra Mari eleiza, Gernikako arbola eta Astra arma fabrika zutik geratu ziren. Gezur ofízial bat egon zen: errepublikarrak Gernika apurtu zutela. Pertsona bat egon zen benetako gertaera azaltzeko. Pertsona hori Pablo Piccaso zen. Kuadro bat egin zuen Gernikako bonbardaketari buruz eta orain Madrilen dago.\nUste dut ez dela egokia Gernika bonbardatzea. Euskal Herria menperatu nahi zuten, baina danak hil bazituzten, zer menperatuko zuten?\nJoan zen igandean, Martxoaren 17an, Mendatako herriak XVI. Bertso Txapelketa antolatu zuen herriko plazan. Hara joan ginen Busturiko Jose Mª Uzelai eskolako ikasle batzuk parte hartzera, urte pare bat baitaramagu eskolan bertsolaritza ikasten eta.\nGure lehenengo urtea izan arren, ez ginen esku hutsik bueltatu, TXAPELDUN baizik!!! J\n“Korrika, Eman Euskara Elkarri” izan zen\ngure gaia, eta indar guztiak jarri genituen bertsoak egiteko.\n1. Korrika hamazortzi\nEuskera eman elkarri\nBai ideia ona!\n2. Lekukoa hartuta\nHizkuntza onena da\nordua: 15:31 iruzkinik ez:\nBaziren behin kasetagile batzuk :Javi,Asier Etxebarria,Asier Diaz,Unai,Oihane,Manex,Asier Romero eta Ane.Kasetagileak kaseta pilo bat egiten zuten 2012 eta 2013. urteen zehar.Baina arazoak zeuzkaten, kaseta askorekin: bidea,lekua eta zeuzkaten gauzak.\nEurek soluzionatu behar zuten pilo bat arazo edo ez ziren izango kasetagileak.\nJavik esan zuen:\n-Zergatik ez dugu lehenengo pentsatzen nolako izango den txabola? Bidea eta edukiko dituen gauzak?\nManexek esan zuen:\n-Txarto gelditzen bada abandonatuko dugu.\nAsier Romero:-Balio duten gauzekin gelditzen gara.\nAsier Diaz:-Soluzio oso ona da hori!\nDenak:-Hori egingo dugu!!\nProbatzen zeudenean konturatu ziren ez zuela balio ezertarako txarto egin zutelako. Berriro proba eta horretan bai lortu zutela kaseta ona egitea.Ondo egin zutenez zelebratu zuten.\nBaladin baladan ipuin hau amaitu da!!!.\nBehin batean Ameriketara estralurtar bat etorri zen E.T. deitzen zen. Familia baten etxean sartu zen.\nEtxeko umeak etxean ezkutatu zuten,…… amari ezer ezan gabe. Zientzialari batzuk ,bilatzen zeudelako. Baina denbora aurrera joan ahala gaizotu zenez bere ama konturatu zen etxean zegoela..\nKonturatu ziren berarentzako lurraren airea txarra zela. Jostailuen bidez egin zuten telefono bat bere planetara deitzeko. Lortu zuten deitzea eta nabe bat etorri zen bere bila.\nHorrela berriro izan zen zoriontsua.\nordua: 14:55 iruzkinik ez:\nMARTZIANOAREN LAGUN BERRIAK\nMartziano bat Plutonen bizi zen. “ Tornado” deitzen zen eta ez zeukan lagunik. Hori zen gehien arduratzen ziona, oso txarto sentitzen zen.\nBaina bost arazo gehiago zituen . Hauek ziren:\n1-Oso itsusia zela\n2- Oso txikia zela\n3- Begiak txiki-txikiak zituela\n4-Sei begi zeuzkala ipurdian\n5-15 ama eta 1.253.353 aita zituela .\nAgobiata zegoen. Baita nahi zituen euki Peru eta Joel lagunak …… Baina bazekien zelan konpondu bere arazoa!!!!!!!\nZirugia berezia egin zuen eta guztiz sendatu zen. Oso ondo sentitu zen.\nAzkenean bere bi lagun berriak Peru eta Joel izan ziren.\nordua: 14:40 iruzkinik ez:\nBazen behin ,tximeleta bat Busturia herri txiki batean bizi zena. Tximeleta hori arra zen eta Roko deitzen zen. Rokok ezin zuen hegan egin,berorik ez zeukalako.\nBeste txoriak ahal zuten hegan egin. Orduan Patxi,Blondi eta Xabitxu , herriko mutilak,eraman behar zuten Roko hegan egitera.\nAsierrek esan zion:\n-Hartu belarra eta jarri hondartzan\n-Bale-esan zion Rokok\nEta Rokok honela lortu zuen hegan egitea!.\nordua: 13:53 iruzkinik ez:\nEstralurtarrak Busturiara datoz.\nBusturia oso leku lasaia da. Baina gau batean zerutik gauza distiratsu bat jauzi zen lurrera. Hurrengo goizean herritarrak konturatu ziren estralurtarra zela. Jendeak ikusi zuenean, ezkutatu egin ziren.\nKanpotarra bere planetara itzuli zen.\nGero bere familiarekin itzuli zen Busturiara. Estralurtar guztiak\nLurrari eraso egin zioten. Pertsona guztiak oihukatzen zeuden”Aaaaaah!!!................. ”\nBitartean estralurtarrak”Ji ji ji……………..”.\nAzkenean zientifiko batek berba oso arraro egiten zuenez marzianoekin komunikatu zen eta bere planetara itzuli ziren.\nBusturian hilketa ahalegina egon da\nPasa den astean, 2013ko urtarrilaren 5ean, Xabier izeneko mutil bat bultzatuta trenaren bidera jausi egin zen. Ia ia hil egin zen. Ezezagun batek sakatu zion. Gazte horrek,istripua jasan zuenak, 16 urte zituen.\nPertsona bat izan zen erruduna eta kartzelara eraman zuten .Baina frogatu zen ez zela erruduna. Urtarrilaren 13an,19:30etan, erruduna harrapatu zuten eta kartzelara eraman zuten. Xabier bengatuta zegoen ¡!!\nTxatxarramendin tiburoiak daude.\nTxatxarramendik 60 urte ditu. Sukarrietako hondartza eta uhartea da. Oso zaharra da eta tiburoiak daude. Urtarrilaren 13an ume itsu bat joan zen Txatxarramendira eta laprast egin zuen. Uretara jauzi zen. Itsasoan tiburoiak daudenez, umea jateko arriskua zegoen. .\nBere gurasoak disgustua hartu zuten. Ez zekiten umea zelan atera. Orduan anbulantzia deitu zuten.\nErtzainak ere etorri ziren ............arineketan umea hartu zuten .Gurutzetako ospitalera eraman zuten eta ez dakigu ondo egongo den. Baina ziur......ondo egongo dela!!!!\nordua: 14:19 iruzkinik ez:\nGERNIKAKO BONBARDEOA GERRA HILKA EGITEN DE...\nKasetagileak Baziren behin kasetagile batzuk :Ja...\nGURE IPUINAK............ ROKO TXIMEMELETA ...\nBUSTURIALDEKO ALBISTEAK <!--[if gte mso 9]> N...


barren.eus - Flora eta Felisa Etxabe ahizpa bikiek 100 urte bete dituzte\nEhun urte betetzera ailegatzea ezhokikoa bada, zer esanik ez bi ahizka bikik lortzen badute. Bizimoduak izango du zeresanik ehun urte hartzeko, baina bistan da geneek ere baldintzatzen dutela bizi itxaropena.\nGainera, ehun urtera osasuntsu ailegatu dira Flora eta Felisa Etxabe ahizpa bikiak, biek parte hartu baitzuten urtebetetze ospakizunetan (goiko argazkian). Familiakoen babesean ospatu zuten urtemuga eta Errege eguna (urtarrilak 6). Azkoitiko Udalak ere bat egin zuen ospakizunarekin eta Javier Zubizarreta alkateak eta Nekane Larrañaga zinegotziak oroigarri eta lore-sorta bana eman zien Florari eta Felisari.


Erosi Removio Tenerifen\nErosi gel Removio Tenerifen prezio merkean\nEspainia jendeak maiz papiloma eta garatxoen arazoari aurre egiten dion herrialdea da. Eta orain irtenbide hobea dago: gelak verruen eta papilomaren aurka Removio. Gel bat eskatu nahi baduzu, honako hau egin beharko zenuke:\nBete fabrikatzailearen webgune ofizialean dagoen eskaera orria (idatzi zure telefono zenbakia eta izena eskaera orria erabiliz).\nEta konpainiaren kudeatzaileak ordu 1eko epean deituko dizu produktua kontsultatzeko.\nHartu gelea, ordaindu paketea jaso ondoren.\nRemovio gel eros dezakezu €39 prezio murriztuan eta% 50eko deskontua lortu fabrikatzailearen webgune ofizialean.\nNola erosi Tenerifen Removio\nGiza papiloma birusa arazo larria da Espainiako pertsona guztientzat. Removio gerraren eta papilomaren aurkako gel natural eta eraginkorra da Tenerifenen eskuragarri. Droga etxean erabiltzeko erraza da, garatxoak eta papilomak kentzeko mediku laguntzarik bilatu gabe. Erremedioak larruazaleko gaixotasunak kentzen laguntzen du, hala nola papilomak eta garatxoak. Droga gizonezkoek zein emakumezkoek berdin erabil dezakete. Verruak eta papilomak sendatzeko beharrezko probak gainditu eta ziurtagiria jaso du. Nola eskatu Removio gel?\nErosi gel Removio Tenerifen (Espainia)\nRemovio anti-wart gel erosteko, bete eskaera orria sinple bat webgune ofizialean, zure izena eta telefono zenbakia adieraziz. Bete inprimakia zurekin harremanetan jartzeko. Itxaron enpresako zuzendariaren deia eta adostu xehetasunak xehetasun guztiak argitzeko eta eskaera egiteko. Eskaera egin ondoren, jaso Tenerifen ondasunak jarritako orduan eta egin eskaera eta jaso garaiz. Eskaera posta bidez ordaintzea posible da. Paketea bidaltzearen kostu zehatza desberdina izan daiteke salgaiak jasotzen dituzun hirietan - Tenerife.\nOrain bakarrik eska dezakezu% 50eko deskontuarekin.Bizkortu eskaera fabrikatzailearen webgunean dagoen% -50eko €39 deskontuarekin.\nRemovio Malagan Removio Bilbon\nRemovio Valentzian Removio Palma de Mallorcan\nZein dira papilomak kentzeko metodoak?\nPapilomak kentzea beharrezkoa da edozein kasutan, berez ez baitira desagertzen. Baina ez dugu ahaztu behar berriro ager daitezkeela, giza papilomavirusaren formazioak agertzea eragiten duelako.\nEskatzeko Removio Tenerifen % 50 bakoitza


About: Carlos Martinez\nCarlos Martinez Diez (Lodosa, 1986ko apirilaren 9a) futbolaria da. Une honetan, Errealean jokatzen ari da, atzelari gisa. Eskuin hegaleko atzelaria da. 2007/08 denboraldia, Errealeko lehenengo taldean egin zuen lehena izan zen. Hori baino lehen nahiko zorte txarra izan zuen lesioekin, eta denbora asko egon behar izan zuen geldirik. Harrobiko beste futbolari batzuek bezala, badu bere lagun taldea.\nCarlos Martinez Diez (Lodosa, 1986ko apirilaren 9a) futbolaria da. Une honetan, Errealean jokatzen ari da, atzelari gisa. Eskuin hegaleko atzelaria da. 2007/08 denboraldia, Errealeko lehenengo taldean egin zuen lehena izan zen. Hori baino lehen nahiko zorte txarra izan zuen lesioekin, eta denbora asko egon behar izan zuen geldirik. Harrobiko beste futbolari batzuek bezala, badu bere lagun taldea. (eu)\nCarlos Martinez (eu)\nCarlos Martinez Diez (eu)


Irekia Eusko Jaurlaritza - Gobierno Vasco :: Euskadiko Energia Estrategia 2020 egitasmoa berrikusi eta administrazioarentzako Energia Jasangarritasuneko Lege berri bat onartuko duela iragarri du Eusko Jaurlaritzak\nEuskadiko Energia Estrategia 2020 egitasmoa…\n\nEuskadiko Energia Estrategia 2020 egitasmoa berrikusi eta administrazioarentzako Energia Jasangarritasuneko Lege berri bat onartuko duela iragarri du Eusko Jaurlaritzak Iturria: Irekia\n\n\n\n\n\n\n\nEusko Jaurlaritzak oso positibotzak jo du Parisen egindako Klima Aldaketaren Gailurrean lortutako akordio historikoa\nEusko Jaurlaritza Euskadiko Energia Estrategia 2020 (3E2020) plangintza berrikusi eta eguneratzeko lanetan murgilduta dago, erreferentziatzat 2025. urtea hartuta. Egitasmoa behin betiko onartu aurretik, aste honetan bertan irekiko dute jendaurreko informazio fasea. Agiri berriak hurrengo hamarkadan garapen energetiko jasangarria lortzeko helburu zehatzak finkatzen ditu, eta ingurumen ebaluazioko ikerketa estrategikoak ere aurreikusten ditu, derrigorrezkoak izango ez diren arren.\nHorrela azaldu du gaur Arantxa Tapia Ekonomia Garapen eta Lehiakortasuneko sailburuak Gobernu-Kontseiluaren ondorengo prentsaurrekoan. Gainera, gaur goizean ere, sailburua Energia Jasangarritasunaren Sailarteko Batzordearen (EJSB) eraketaren buru izan da. Batzordearen zeregina 178/2015 Dekretua aplikatzea izango da, euskal sektore publikoa energia eraginkortasun, aurrezpen eta jasangarritasun neurrien aplikazioan eredu bihurtzeko.\nBestalde, azaldu du, Eusko Jaurlaritzak Energia Eraginkortasuneko Lege berria idazteko prozesua abiarazi duela. Energia Eraginkortasuneko Lege berria erakunde publiko guztiek aplikatu beharko dute. Aurki abiaraziko dute jendaurreko informazioko fasea eta gainontzeko erakundeekin iritziak partekatzekoa, lege proiektua 2016ko uda baino lehenago onartu ahal izateko.\nPARISEKO KLIMA GAILURRAREN BALORAZIOA\nEusko Jaurlaritzak, gainera, oso positibotzat jo du Parisen eginiko Klima Aldaketaren Gailurrean lortutako akordio historikoa. Euskadik parte-hartze benetan garrantzitsua izan du COP21 delakoan. Ana Oregi Ingurumen eta Lurralde Politikako sailburuaren ustez, "gehiago lor bazitekeen ere, klimari buruz Parisen lortutako Akordioa konpromiso positibo bat da eta, ingurumenari dagokionez, gizartea eta gardentasuna kudeatzeko beste modu bat ekarriko bat du; izan ere, akordioak sentsibilitate berezi bat sortu du planeta osoan klima-aldaketara egokitzeko eta klima-aldaketa moteltzeko".\nGuztira hainbat alkatek eta Ingurumen eta Lurralde Politikako sailburuak parte hartu zuten abenduaren 4ko laneko bileretan. Horietan artean, Bilboko, Gasteizko eta Donostiako alkateak izan ziren bertan, eta haiek arduratu ziren Euskadiko udalerri guztien eta EUDELen ingurumenarekiko, jasangarritasunarekiko eta klima-aldaketaren aurkako borrokarekiko konpromisoa Parisera eramateaz. Horretaz gain, lehendakaria han izan zen abenduaren 7an eta 8an, Oregi sailburuarekin batera. The Climate Group taldearen Europako presidente gisa joan zen. Adierazitako taldeak 325 milioi pertsona eta munduko ekonomiaren zortzirena ordezkatzen duten 44 gobernu biltzen ditu.\n«Lan honek nabarmendu egin ditu azpiestatuetako administrazioetan klima-aldaketa gutxitzeko eta horretara egokitzeko garatzen ari garen ekimenen konpromisoa eta ekimen horien ondorio positiboa, askotan estatuen ekimenen aurretik baitaude», adierazi du Oregik.\nRAJOYREN ETA SANCHEZEN ARTEKO EZTABAIDA\nKazetarien galderei erantzunez, Erkorekak bart telebistan eman zuten Mariano Rajoyren eta Pedro Sánchezen arteko eztabaidaz aritu da. Eusko Jaurlaritzaren bozeramaileak eztabaida zalantzan jarri du bi alderdiren artekoa soilik izan zelako. «Pluraltasuna eta gardentasuna galdu du», esan du.\nGai zerrenda (2015/12/15)\nEusko Jaurlaritzaren Kontseiluak hartutako erabaki nagusiak (2015/12/15)\nerkoreka_rajoy_sanchez_ezta... behera kargatu (900 KB)\noregi_paris_balorazioa_eu.mp3 behera kargatu (1 MB)\ntapia_ehuneko_25_aurrezpena... behera kargatu (800 KB)\ntapia_energia_estrategia_ne... behera kargatu (600 KB)\nerkoreka_rajoy_sanchez_ezta... 20 MB\noregi_paris_balorazioa_eu.mp4 40 MB\ntapia_ehuneko_25_aurrezpena... 20 MB\ntapia_energia_estrategia_ne... 20 MB


AEBetako posta zerbitzuak milioika erabiltzaileren datuak agerian utzi ditu | BCSC - Zibersegurtasun Euskal Zentroa\nAEBetako posta zerbitzuak milioika erabiltzaileren datuak agerian utzi ditu\nAEBetako posta zerbitzuak (USPS) bere webguneko APIak zuen ahultasun bat konpondu du. Hura baliatuz edozein erabiltzaile erregistratuk sarbidea izan zezakeen plataformako erabiltzaile guztien datu pertsonaletara eta eskaeretara, guztira 60 milioi kontu.\nIkertzaile anonimo batek arazoa aurkitu zuen, eta 2018ko urriaren hasieran eman zion horren berri Brian Krebs-i, Krebs on Security blogaren egilea, urtebete lehenago posta zerbitzuarekin kontaktatzen saiatu eta erantzunik jaso gabe gelditu ondoren.\nPosta zerbitzuak argitaratutako komunikatu batean jakinarazi zuenez, ahultasuna arintzea lortu zuten Krebsen ikerkuntzak emandako informazioari esker. Horrez gain, adierazi zuten ez zutela informaziorik esateko ahultasuna baliatua izan zela bere bezeroen erregistroak baliatzeko.


Zergatik Panta Rei?\nEfeso-ko Heraklito (K.a. 550-480) filosofo presokratikoa izan zen,\neta bere esaldi famatuenetako bat Panta Rei izan zen. Gauza guztiak sortu eta usteldu egiten dira. Ez dago ezer mantentzen denik, dena da jario iraunkorra. Bizitza eta heriotza, esna-aldia eta loaldia, eguna eta gaua. Dena sortzen da kontrakoen arteko tirabiraren bitartez.\nHala ikusten dut bizitza, eguna joan eta eguna etorri, urtea joan eta urte berria heldu, dena jario iraunkor bat da. Ikasleak joan eta ikasleak etorri, irakasleak joan eta irakasleak etorri. Denok ari gara aldatzen, denok ditugu ideia desberdinak, bizitzaren interpretazio desberdinak, ikuspegi desberdinak. Bakoitzak geure betaurrekoak ditugu bere graduazioarekin, eta horrek baldintzatzen du munduaren, bizitzaren, arazoen, egunerokotasunaren bizipen desberdinak.\nIkasleen "hausnarketa txokoa" sortzeko gogoa aspaldidanik neukan buruan, baina ez nuen momentua aurkitzen. Hemen ba, urte berriarekin, denontzako txokoa. Klaseetan pila bat erreflexio interesagarri sortzen dira eta pena izaten da jasota ez izatea. Hona hemen aukera, Animo eta Aurrera!!\nIkasle desberdinak, momentu desberdinak, filosofo desberdinak sorrarazten dizkiguten ideiak, iruzkinak eta abar idazteko txokoa duzu.\nEgilea: arrate ordua: 13:00 iruzkinik ez:\nPanta Rei Zergatik Panta Rei? Efeso-ko Heraklito ...


Mendaron ez zegoen ez argirik eta ez urik - Ahotsak.eus\nMendaron ez zegoen ez argirik eta ez urik\nMendaron ez zegoen ez argirik eta ez urik Bartolo ume-umetan etorri zen Eibarrera Mendarotik. Garai hartan sekulako aldea zegoen Mendaro eta Eibarren artean. Mendaroko etxeetan urik ere ez zegoen (ezta komunik ere). Bartoloren etxean, esate baterako, bi etxebizitza zeuden eta komunzulo moduko bat denentzat. Argirik ere ia ez zuten (bonbilla bakarra etxe osoan). Kandelekin ibiltzen ziren. Janaria prestatzeko ere ez zuten ekonomikarik, baserrietako beheko sua baizik, laratz eta guzti. Etxeek zenbakirik ere ez zuten; etxearen izena besterik ez. Bartoloren etxea "Errementarinekoa" zen, etxe barruan errementaria bizi zelako (aizkorak, laiak eta igitaiak egiten zituen). Beste etxeak: Franzisnanekua (taberna zen), Simonenekua, Zesterokua, Kotxerokua, Txalkorkua (Linazasororena, irin-fabrika zuena)... Kale-izenik ere ez zegoen, bi auzo besterik ez: Azpilgoeta (Mutriku) eta Garagartza (Elgoibar). Farmaziarik ere ez zegoen eta medikua ere ez beti.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan EIB-037-001 kodeko bideoa nahi duzula aipatzea: ahotsak@ahotsak.eus\nBartolo ume-umetan etorri zen Eibarrera Mendarotik. Garai hartan sekulako aldea zegoen Mendaro eta Eibarren artean. Mendaroko etxeetan urik ere ez zegoen (ezta komunik ere). Bartoloren etxean, esate baterako, bi etxebizitza zeuden eta komunzulo moduko bat denentzat. Argirik ere ia ez zuten (bonbilla bakarra etxe osoan). Kandelekin ibiltzen ziren. Janaria prestatzeko ere ez zuten ekonomikarik, baserrietako beheko sua baizik, laratz eta guzti. Etxeek zenbakirik ere ez zuten; etxearen izena besterik ez. Bartoloren etxea "Errementarinekoa" zen, etxe barruan errementaria bizi zelako (aizkorak, laiak eta igitaiak egiten zituen). Beste etxeak: Franzisnanekua (taberna zen), Simonenekua, Zesterokua, Kotxerokua, Txalkorkua (Linazasororena, irin-fabrika zuena)... Kale-izenik ere ez zegoen, bi auzo besterik ez: Azpilgoeta (Mutriku) eta Garagartza (Elgoibar). Farmaziarik ere ez zegoen eta medikua ere ez beti.\nData: 2008(e)ko otsailaren 23a\nGaia(k): Herria, azpiegitura » Herri-antolaketa » Eraikuntzak eta azpiegiturak , Herria, azpiegitura » Herri-antolaketa » Kaleak, plazak , Herria, azpiegitura » Herri-antolaketa » Merkataritza, dendak (kokapena) , Familia eta harremanak » Lagunartea eta familia » Etxeko giroa , Herria, azpiegitura » Berrikuntzak » Argindarra eta ura\nAitaren bizimodua eta dohainak\nArgazkiak egoeraren lekuko\nHezkuntza elebidunaren inguruko tesia\nAitaren aldeko familiaren historia\nNortasun handiko amona\nFrantsesa ikastera Frantziara


Lebreil - Wikipedia, entziklopedia askea.\nBernard ROUX (2014-2020)\n44° 19′ 23″ N, 1° 10′ 05″ E / 44.323055555556°N,1.1680555555556°E / 44.323055555556; 1.1680555555556Koordenatuak: 44° 19′ 23″ N, 1° 10′ 05″ E / 44.323055555556°N,1.1680555555556°E / 44.323055555556; 1.1680555555556\nBouloc, Sainte-Juliette, Montcuq-en-Quercy-Blanc, Montlauzun, Sainte-Croix eta Valprionde\nLebreil (frantsesez eta ofizialki: Lebreil) Okzitaniako udalerri bat da. Administratiboki Frantziako Lot departamenduan dago, Okzitania eskualdean. 2013an 146 biztanle zituen.\n2007an Lebreil udalerrian erroldatutako biztanleak 146 ziren. Familiak 60 ziren, horien artean 20 pertsona bakarrekoak ziren (12 bakarrik bizi ziren gizonak eta 8 bakarrik bizi ziren emakumeak), 12 seme-alabarik gabeko familiak ziren, 20 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 98 etxebizitza zeuden, 61 familiaren etxebizitza nagusia ziren, 34 bigarren erresidentzia ziren eta 3 hutsik zeuden. 97 etxeak ziren eta 1apartamentu bat zen. 61 etxebizitza nagusietatik 51 bere jabearen bizilekua ziren, 9 alokairuan okupaturik zeuden eta 1 doan lagata zegoen; 3 etxek bi gela zituzten, 12 etxek hiru zituzten, 13 etxek lau zituzten eta 33 etxek bost zituzten. 51 etxek euren parking plaza propioa zuten azpian. 32 etxetan ibilgailu bat zegoen eta 25 etxetan bat baino gehiago zituzten.\nLebreil udalerriko biztanleria-piramidea 2009an .\n2007an lan egiteko adina zuten pertsonak 89 ziren, horien artean 64 aktiboak ziren eta 25 inaktiboak ziren. 64 pertsona aktiboetatik 57 lanean zeuden (29 gizon eta 28 emakume) eta 7 langabezian zeuden (3 gizon eta 4 emakume). 25 pertsona inaktiboetatik 10 erretiraturik zeuden, 8 ikasten zeuden eta 7 "bestelako inaktibo" gisa sailkaturik zeuden.\n2009an Lebreil udalerrian 60 unitate fiskal zeuden, 145 pertsonek osaturik. Pertsona bakoitzeko diru-sarrera fiskalaren mediana urteko 13.561 euro zen.\n2009an zeuden norbanakoentzako 3 zerbitzu publikoetatik, 1 igeltseroa zen, 1 argiketaria eta 1 apaindegia.\n2000. urtean Lebreil udalerrian 11 nekazaritza-ustiategi zeuden.\nSainte-Croix (1,9 km)\nMontcuq (3,8 km)\nMontlauzun (3,9 km)\nSainte-Juliette (4,0 km)\nBouloc (4,2 km)\nBelmontet (5,0 km)\nSaint-Laurent-Lolmie (5,8 km)\nValprionde (5,8 km)\nWikimedia Commonsen badira fitxategi gehiago, gai hau dutenak: Lebreil\nOrriaren azken aldaketa: 26 otsaila 2019, 07:51.